Zenbat urterekin hitz egingo dugu sexualitate kontuez? – Guraso.eus\n2015-12-10\tLarraitz Arando\tIruzkinik ez\nGurasook sexualitatea gauza misteriotsua dela ikasi genuen eta sarri modu horretara tratatzen dugu oraindik. Txisteak egiteko gaitasuna dugu, koitoaren inguruko komentario orokorrak egiteko joera… baina norberaren bizipen, fantasia, exitatzeko moduak eta desirak komentatzeko beldur gara. Suposatzen da sexualitateaz asko dakigula, orduan ez gara galdetzera ausartzen eta gutxik aitortzen dute ez jakintasun eta desira ezak. Agian, ez dugu gure seme alabentzat holakorik nahi. Modu natural eta osasuntsuago baten bizi dezaten nahiko genuke. Bestalde, kosta egiten zaigu lehen esandako horiek beraiekin elkartrukatzea edo eszena erotikoak beraien aurrean ikusteko beldur gara. Guzti hau ez balego modura disimula genezake, baina ongi dakigu azpian gordeta hor daudela. Antzeztu genezake, guraso moderno itxurak egin, baina zertarako? Baliteke horrelakotan gure mugak haurraren aurrean onartzea eta gure iritzia ematea haurrarentzat onuragarria izatea, adibidez; “Zure fantasia erotikoen inguruan hitz egitean urduri jartzen naiz. Ez baitut ohiturarik horretarako. Dena den, saiatuko naiz entzuten…“. Uste dut era honetara naturalago egiten dugula errealitate hau. Sexualitate naturalagoa, propioagoa. Sexualitatean gure heziketarengatik mugak ditugula ikusi araziz eta beraiek horietaz ohartzean, errazago gaindi dezakete berau.\nHaurrak berak esango du zer jakin nahi duen eta noiz. Berak emango digu pistaren bat edo beste. Berak esango digu emandako azalpena balekoa den edo gehiago jakitea nahi duen. Egia da zuzenean galdetzen ez duten haurrak ere badaudela. Sarri guzti hau, hitzez ez bestela esango digute; ez ulertuaren aurpegi arraroz, interesa adierazten duen begi handiz, lotsatuta, beste gela batera ihes eginda… Azalpenak bortxatzeak ez du mesede egiten. Haurra ez da inozoa eta konturatzen da gurasoa zerbait kontatu nahian dabilela. Hori kontatzeko terrenoa gertatzen ari dela. Egoera naturala aldatzen ari dela hori horrela izan dadin. Egoera naturala zakusten ari dela. Orduan, haurra ere larritu egiten da eta ez da eroso egoten. Agian oraindik ez da bere momentua. Agian ez du jakin nahi edo badaki. Baliteke haurrak kuriositatea ez izatea edo bere kabuz ikaistakoarekin nahikoa izatea. Dagoen horretan uzteak ez dio kalterik egingo.\nIruzkinik ez "Zenbat urterekin hitz egingo dugu sexualitate kontuez?"


Israelen arabiar izatea | EIBZko liburutegia\nIsraelen arabiar izatea\n2016/03/21 -n liburutegia-kargitaratuta\nEstibalitz Ezkerra / 2016-03-20 / 731 hitz\nIsraelen bizi diren arabiarren eguneroko zaila azaltzen du Sayed Kaxua idazleak bere nobeletan, baina baita arabiarren artean dauden tentsioak ere.\nDuela bi urte, 2014ko uztailaren 20an zehazki, The Guardian egunkari ingelesean Israeldik behin betiko alde egitea erabaki zuela iragarri zuen Sayed Kaxua idazleak (Tira, 1975). Israelen geratuz gero, familiaren eta bere segurtasuna arriskuan zatekeen. Herritartasunak berak ez lituzke babestuko arabiar kutsua duen oro susmagarritzat jotzen duen estatu horretan. Israelgo Gobernuak arabiarrekin zuen jarrera totalitarioarekin etsita, erbesterako bidea beste aukerarik ez zuela iruditu zitzaion.\nBerriak ezustean harrapatu zituen Israelgo liberalak. Kaxuak Haaretz egunkarirako astero idazten zituen zutabeei esker, bazuten Israelen zein okupaturiko lurraldeetan arabiar izate hutsagatik arabiarrek jasan behar dituztenen berri, baina idazlearen umore beltzak ukitu komikoa ematen zion egoerarik surrealenari. Tragediak, komikoa bada, ez dirudi hain tragedia. Horregatik toleratzen zuten Kaxua, barrea pizteko gaitasunagatik, ez zutabeotan esaten zituen egiengatik.\nNeurri batean, erbestearen erabakiak ezustean harrapatu zuen Kaxua bera. Azken batean, estatuko batxilergo institutu onenetariko batean onartu zutenez geroztik, gogor saiatu zen Israeleko herritar izaten. Bere ahaleginak, ordea, alferrikakoak izan ziren. Native: Dispatches from an Israeli-Palestinian Life (2016, Sorterrikoa: Mezuak bizitza israeldar-palestinar batetik) 2006 eta 2014 urteen artean idatzitako gogoeta eta istorio bilduman, ilusio galtzearen prozesua azaltzen du.\nIsraelgo populazioaren %20 arabiarra da jatorriz, Nakba garaian alde egiteari uko egin ziotenen ondorengoak. Israelgo herritartasuna duten aldetik, juduen eskubide berberak dituzte, teorian behintzat. Praktikan, diskriminazio handia pairatzen dute beren arabiartasuna dela eta. Hebreera menperatu arren —batxilergotik hasita, hezkuntza hizkuntza bakarra da—, ez dituzte aukera berak lana aurkitzeko orduan. Kaxuak berak hebreeraz idazten du arabiera ama hizkuntza badu ere —arabieraz idaztea kosta egiten zaio, hezkuntza sistemaren ondorioz—. Kritikak goraipatu egin du haren lana, eta sariak ere eman izan dizkiote. Hala ere, haren izena ez da agertzen hebreeraz idatzitako literaturaren kanonean. Hura Amos Oz, David Grossman, Meir Shalev eta halako egileentzat erreserbaturik dago, hots, askenazi jatorriko azal argiko juduentzat. Dena den, Oz, Grossman eta Shaleven lana Israelgo egoeraren isla da: haietan arabiarrak agertzen badira, bigarren mailan agertzen dira, edo arerioaren rolean. Elias Khoury Libanoko idazlearen hitzetan, «itzal bat» da arabiarra.\nArabiarra itzaletik ateratzeko asmoz hasi zen Kaxua idazten. Bere nobeletan, Israelen bizi diren arabiarren eguneroko zaila azaltzen du, baina baita arabiarren artean dauden tentsioak ere.\nKaxuaren lehen nobelak, Aravim Rokdim (2002, Arabiar dantzariak), mugaren eta nortasunaren artean ibiltzearen —Galilea herri arabiarraren eta Jerusalemen artean, arabieraren eta hebreeraren artean, arabiar eta israeldar izatearen artean—, alde batentzat zein bestarentzat susmagarri izatearen nekeak azaltzen ditu. AEBetako The New York Times egunkariak James Weldon Johnsonen Autobiography of an Ex-Colored Man (1912, Koloredun ohi baten autobiografia) nobelarekin parekatu zuen Aravim Rokdim. Johnsonen nobelak XIX. mende amaiera eta XX. mende hasiera bitartean zuri moduan bizitzea erabakitzen duen gizon beltz baten bizipenak ditu oinarri. Aravim Rokdim-eko protagonistak, ordea, ez du judu moduan bizitzeko asmorik, kontrajarriak diruditen bi nortasun adiskidetzekoa baizik. Bere ahaleginak alferrikakoak direla ikusita, ez bata eta ez bestea ez hautatzea erabakitzen du, eta bere bideari heldu.\nGuf sheni yahid (2010, Bigarren pertsona singularra) nobelako Amir gertuago dago Johnsonen nobelako pertsonaiaren egoeratik. Bere buruaz beste egiten saiatu eta huts egitearen ondorioz egoera begetatiboan dagoen Yonatan izeneko judu gazte baten nortasuna hartzen du. Baina Johnsonen koloredun ohiari gertatu bezala, igarotzearekin batera erru sentimendua eramanezina egingo zaio, gezurretan oinarritutako gizarte onarpena lortzearren bere familiari zein lagunei bizkarra eman dielako.\nVayehi Boker (2006, Ordena zegoen) nobelako protagonistarentzat —Israelgo egunkari batean lanean ari den kazetari arabiarra—, onarpenaren kontua ez da batere erraza. Nobela 2000n dago kokatuta, Al-Aksa intifadaren garaian, eta juduen eta arabiarren arteko harremanen eta arabiarrek elkarrekin dituztenen konplexutasuna azaltzen du. Israelen bizi diren arabiarrek estatu segurtasun neurrien jazarpena jasan behar dute indarkeriazko gertaera bat jazotzen den aldiro. Eraikuntzako langile batek protagonistari esaten dion bezala, «[juduek] ez dute alderik ikusten Israel barruan bizi diren eta Zisjordanian dauden [arabiarren] artean. Arabiar bat arabiarra da haientzat».\nBaina, Intifadarekin lotuta Zisjordanian egingo dituen elkarrizketen bidez, kazetaria ohartuko da diskriminazioa ez dela juduen eta arabiarren arteko kontua bakarrik, arabiarren artean ere nagusi dela. Israelgo arabiarrek Zisjordaniako arabiarrak gutxiesten dituzte genero aldetik zalantzagarriak diren ohiturei eusten dietelako, eta legez kanpoko langile moduan esplotatzen dituzte. Bien bitartean, Zisjordaniako arabiarren ustez, Israelgo arabiarrak ez dira benetako arabiarrak, juduen artean bizi direlako. Israelen eta Palestinaren arteko gatazka epe laburrean amaituko dela ez du uste kazetariak, alde baten zein bestearen jarrera itxia dela medio.\nAuskalo zeri buruz idatziko duen hemendik aurrera Kaxuak. The New Yorker aldizkariari emandako elkarrizketan dio oraindik ez duela bakerik aurkitu erbestean egonagatik ere. Bien bitartean, etxean, arabiarrak direla sekula ez ahazteko eskatzen die seme-alabei egunero.\nKategoria Azalpen testua, Berria egunkaria, D eredua, DBH 3. eta 4. mailak, Etika eta Filosofia, Euskara, Kultura, Mundua, etiketak Arabiarrak, Estibalitz Ezkerra, Israel, Sayed Kaxua by liburutegia. Gorde lotura.


Ekitaldia goizetik hasiko da. 11:30etan izango da irekiera Aizpurua Autobusen eskutik, izan ere, Aizpurua Autobusen 50. urteurrena ospatu dute aurten.\nBaserriko, Labeldun eta Gipuzkoako Elkarteko sagardoa dastatzeko aukera izango da eta baita pintxo aukera zabala ere.\nArratsalde partean ez da musika faltako kaleetan zehar Elektro Patxaranga izango bait da arratsaldeko 18:00-21:00 bitartean.\nSagardo Eguna ospatuko da, 1981ean hasitako bideari jarraituz. Euskal Herrian zehar egiten diren sagardo egunen artean garrantzitsuenetakoa da. 44 sagardotegietako sagardoa dastatu daiteke eta sagardo botatzaileen lehiaketa ere antolatzen da. Antolatzailea: “Sagardo Egunaren Lagunak Taldea” izaten da urtero. Hauez gain herritar askok ere parte hartzen dute.\nSagardo dastaketa goizean bakarrik egoten da eta pintxoetan ere, bakailao tortila, txorizo egosia eta kroketak egoten dira.Bestalde urtero lepoko zapi eta baso logo berriak egiten dituzte. Arratsaldean sagardo eguneko festarekin jarraitzeko. Umeek ere beraien aukera izango dute sagar zukua edateko ere.\nIgande honetan, Usurbilen Nahi Ditugu!. Elkarteak presoen eskubideen aldeko mobilizazioa egingo du. Ohi moduan, eguerdieko 13.00tan Mikel Laboa plaza iskinean (frontoi atzean, txosnaren inguruan) elkarrataratzea egingo da. Ondoren giza-katean Askatasuna plazako bolatokiko terraza gainera joango dira (eguraldiak laguntzen badu). Bertan txotx berezia egingo da presoak ere Sagardo Egunean presente daudela adierazteko. “Aurtengo Sagardo Egunean ere gogoan izango ditugu Olatz Lasagabaster eta Patxi Uranga herriko presoak. Txotx berezia egingo dugu Olatz eta Patxi gurekin nahi ditugulak.


Dena prest BIEMHerako! Fagor Automationek bere berrikuntza guztiak aurkeztuko ditu Bilbon - Fagor Automation\n› Berriak › Dena prest BIEMHerako! Fagor Automationek bere berrikuntza guztiak aurkeztuko ditu Bilbon\nDena prest BIEMHerako! Fagor Automationek bere berrikuntza guztiak aurkeztuko ditu Bilbon\nFagor Automationen dena prest dugu BIEMHerako, eta bertan gure nobedadeak aurkeztuko ditugu. Plazera izango da BECera itzultzea 4 urteren ondoren eta Covid-19ak eragindako derrigorrezko geldialdiaren ondoren.\nAurtengo claim-ak honela dio: ¡More BIEMH than ever! Eta Fagor Automationetik uste osoa dugu makina-erremintaren sektorean hainbesteko oihartzuna duen ekitaldi honen ediziorik onenetako bat izango dela, eta hainbeste ilusiok horren parte hartzaile egiten gaituela.\nFagor Automationetik gure ezagutzak eman nahi dizkiogu sektorearen garapenari, BIEMHen gure produktu guztietan ditugun berrikuntza guztiak aurkeztuz\nEkoizpen-gaitasuna hobetzen duten irtenbide aurreratuak\nBIEMHen, Fagor Automationen berrikuntzak bertatik bertara ezagutzeko aukera izango duzu, hurrengo belaunaldi bati automatizazio soluzioak aldatzen baitizkiote.\nBeste berrikuntza batzuen artean, CNC Quercus sistema, berriei buruz gehiago jakin ahal izango duzu, abantailaz beteta iristen dena: kontrol-algoritmo indartsuagoak, 100 MBko komunikazio-bus bat, full sistema digitala, eta beste plataforma batzuetara eramateko HMIelite berria. Horrek guztiak hazteko eta egungo eta etorkizuneko merkatuaren eskakizun zorrotzenetara egokitzeko aukera ematen dizu.\nFagor Automationen esperientziaren eta know-howaren ondorioz, zumitzezko enkoder lineal itxi bat (50 metrorainokoa) fabrikatzen duen lehen enpresa bakarra gara, teknologia absolutuarekin eta bereizmeneko 10 nanometrorekin.\nBaina orain beste urrats bat egin dugu gama altuko gure sistema angeluarretan. BIEMHen katalogoan sartu garen azken aldia ezagutu ahal izango duzu, eraztun absolutu optikoen familia, zehaztasuna, biraketa-abiadura handiak eta ebazpenik onenak eskatzen dituen edozein aplikazio birakari neurtzeko enkoder sorta osatzen dutenak, hala nola mahai birakariak, burukoak eta guzti, Fagor Automationek patentatutako 3STATECH teknologia esklusiboa erabiliz.\nEzin ditugu ahaztu zure makinentzako digitalizazio-soluzioak: Fagor Digital Suite-rekin erabakitzen laguntzen dizugu. Fagor DIGITAL SUITE Fagorren digitalizazio-soluzioa da, makinak gainerako ekoizpen- eta kudeaketa-sistemekin konektatzea ahalbidetzen duena, beharrezko datu guztiak hartuz eta baliozko informazio bihurtuz, erabakiak hartzea errazteko.\nHurbildu zaitez gure standera\nMerkatuko produkturik onenak eskaintzen jarraitzeko egiten ditugun ahaleginak, orain, merkaturatzearekin bat datoz. Koronabirusak eragindako nazioarteko geldialdiak guztiok hurbildu gintuen pantailan zehar. Asko izan ziren nazioartean gure nobedade guztien berri emateko egin genituen webinarrak.\nBaina orain, BIEMHekin berriz ere zuengandik gertu egoteko aukera dugu. Berriro elkar aurkitzeko. Nahi izanez gero, doan eman dezakezu izena esteka honetan: BIEMHrako izen-ematea. BIEMHrako izen-ematea.\nBerri gehiago! Web orria estreinatu dugu!\nEz dugu beste nobedade bat kontatzeko aukerarik utzi nahi. Web orria estreinatu dugu! Fagor Automationen webgune berriak aurreratu dizkizuegun berrikuntza horiek guztiak jasotzen ditu. Anima zaitez begirada bat ematera!\n40 urte daramatzagu industria-ekoizpenaren munduan murgilduta, aldaketa teknologiko handiak bizi izan ditugu eta enpresa global bihurtu gara berrikuntzari esker.\nGure bezeroekin epe luzera sortutako aliantzek erronka handiak gainditzera bultzatu gaituzte, haiekin batera sektoreko erreferente bihurtu arte. Horregatik, BIEMHen edizio honetan berezia izatea nahi dugu. Gure produktuei buruz gehiago jakin nahi baduzu, 6. halleko D01 standean bisitatzera gonbidatzen zaitugu ekainaren 13tik 17ra bitartean.\nHMIelite: malgutasun handiagoa, funtzionalagoa\nEskerrik asko Fagor Turning Solutions Day-ra etortzeagatik


Euskaltzale: Euskararen neurgailuen inguruan hausnartuz\nBide onetik goaz? Aspaldi gure buruari eman genizkion tresnek egun behar bezalako emaitzak emaiten dizkigute? Zeintzuk dira gure hizkuntzaren argazki orokorra eskuratzeko bitartekorik onenak? Anabel Arraiza lankidea erantzunen bila abiatu da atal berri honetan.\nEUSKALTZALE: Kirolean ere euskaraz bizitzeko aukera dugu?\nAtal berri honetan, Anabel Arraizaren eskutik, aisiarekin lotutako esparruetan gure hizkuntzak bizi duen egoera aztertuko dugu. Kirolaren errealitatea gertutik ezagutuko dugu eta begirale, formatzaile zein entrenatzaile euskaldunak topatzeko zailtasunak bistaratuko ditugu.\nEUSKALTZALE: Euskarak administrazioan duen tokia aztergai\nAtal honetan, Anabel Arraizaren eskutik, euskarak Nafarroako administrazioan duen tokia aztertuko dugu. Horretarako, Ana Ollo sailburuarekin, Hizkuntz Eskubideen Behatokiako Garbiñe Petriati, Nestor Salaberria herritarra, Fermintxo Zabaltza administrazioko langilea eta ELAko Ainhoa Fernandez eta LAB-eko Isabel Artiedarekin egon gara.\nEUSKALTZALE: Herri mugimenduaren eskutik, aktibismoa eta euskararen arteko harremana\nZer nolako papera jokatzen du euskarak aktibismoaren barruan? Herri mugimenduak zer nolako lekua eskaini dio euskarari? Protestak eta ekimenak euskaraz pentsatu dira? Nolakoa izan da azken urte hauetako bilakaera? Anabel Arraizaren eskutik erantzunen bila jo dugu. Besteak beste, Lorea Agirre, Helios del Santo, Iñaki Lasa, Amaia Santesteban edo Kataluniako Plataforma per la Llengua-ko kideekin hitz eginez.


Hiria GUZTIAK __VALENCIA__ ADOR ALBALAT DELS SORELLS BENAGUASIL BENISANO BETERA BUÑOL BURJASSOT CHESTE CHIVA CHULILLA LA POBLA DE FARNALS LA POBLA DE VALLBONA LLIRIA MANISES MISLATA MONTROY NAQUERA PAIPORTA PATERNA PEDRALBA PUÇOL PUERTO DE SAGUNTO QUART DE POBLET RAFELBUÑOL - RAFELBUNYOL RIBA - ROJA DE TURIA SAN ANTONIO DE BENAGEBER SERRA SOLLANA TORRENT VALENCIA VILAMARXANT VINALESA\nGUZTIAK __VALENCIA__ ADOR ALBALAT DELS SORELLS BENAGUASIL BENISANO BETERA BUÑOL BURJASSOT CHESTE CHIVA CHULILLA LA POBLA DE FARNALS LA POBLA DE VALLBONA LLIRIA MANISES MISLATA MONTROY NAQUERA PAIPORTA PATERNA PEDRALBA PUÇOL PUERTO DE SAGUNTO QUART DE POBLET RAFELBUÑOL - RAFELBUNYOL RIBA - ROJA DE TURIA SAN ANTONIO DE BENAGEBER SERRA SOLLANA TORRENT VALENCIA VILAMARXANT VINALESA\npisu - Benaguasil\nHiri-lurra - Ador (La Safor - Ador)\nduplex-a atico-a - Rafelbuñol - Rafelbunyol (RAFELBUÑOL)\npisu - Burjassot (UNIVERSIDADES)\nitsatsita - San Antonio de Benageber (San Antonio de Benagueber)\nMerkataritza-lokala - Torrent (Azorin - San Valeriano)\nSalmenta 91.900 €\nMerkataritza-lokala - Valencia (Mont-Olivet) , Eraikitako azalera 204m2.\nSalmenta 132.597 €\ntxaleta - Montroy , Eraikitako azalera 169m2, 4 Gelak, 2 bainugelak.\nSalmenta 98.100 €\nOrubea - Chiva (URB. EL BOSQUE - CHIVA) , Eraikitako azalera 2065m2, 2065m2.\nSalmenta 179.364 €\nMerkataritza-lokala - Cheste , Eraikitako azalera 704m2, 1 bainugelak.\nSalmenta 145.860 €\nitsatsita - Vilamarxant , Eraikitako azalera 228m2, 3 Gelak, 2 bainugelak.\ntxaleta - Chiva , Eraikitako azalera 251m2, 4 Gelak, 3 bainugelak.\nSalmenta 35.636 €\n- Chiva , Eraikitako azalera 71m2, 2 Gelak, 1 bainugelak.\nSalmenta 218.790 €\n- Chiva (Chiva centro) , Eraikitako azalera 527m2, 5 Gelak, 2 bainugelak, igerilekua.\nSalmenta 81.300 €\nMerkataritza-lokala - Valencia (Sant Marcellí) , Eraikitako azalera 98m2.\ntxaleta - Pedralba , Eraikitako azalera 229m2, 30m2, 3 Gelak, 1 bainugelak, igerilekua, Urbanizazioa.\nSalmenta 224.700 €\ntxaleta - Torrent (Calicanto) , Eraikitako azalera 177m2, 6 Gelak, 3 bainugelak, igerilekua, Urbanizazioa, Kanpoko...\nSalmenta 132.100 €\nIndustria-pabiloia - Betera (Betera Pueblo) , Eraikitako azalera 461m2.


Autheuil (Eure eta Loir) - Wikipedia, entziklopedia askea.\nAutheuil (Eure eta Loir)\nDouy eta Thiville\nAutheuil Frantziako udalerria da, Eure eta Loir departamenduan dagoena, Erdialdea-Loira Harana eskualdean. 2013an 212 biztanle zituen.\n2007an Autheuil udalerrian erroldatutako biztanleak 228 ziren. Familiak 92 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 28 seme-alabarik gabeko familiak ziren, 36 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 103 etxebizitza zeuden, 89 familiaren etxebizitza nagusia ziren, 9 bigarren erresidentzia ziren eta 5 hutsik zeuden. Etxebizitza guzti hauek 103etxeak ziren. 89 etxebizitza nagusietatik 76 bere jabearen bizilekua ziren, 10 alokairuan okupaturik zeuden eta 3 doan lagata zeuden; 3 etxek bi gela zituzten, 12 etxek hiru zituzten, 20 etxek lau zituzten eta 55 etxek bost zituzten. 72 etxek euren parking plaza propioa zuten azpian. 29 etxetan ibilgailu bat zegoen eta 60 etxetan bat baino gehiago zituzten.\nAutheuil udalerriko biztanleria-piramidea 2009an .\n2007an lan egiteko adina zuten pertsonak 155 ziren, horien artean 120 aktiboak ziren eta 35 inaktiboak ziren. 120 pertsona aktiboetatik 112 lanean zeuden (61 gizon eta 51 emakume) eta 8 langabezian zeuden (4 gizon eta 4 emakume). 35 pertsona inaktiboetatik 19 erretiraturik zeuden, 12 ikasten zeuden eta 4 "bestelako inaktibo" gisa sailkaturik zeuden.\n2009an Autheuil udalerrian 88 unitate fiskal zeuden, 223 pertsonek osaturik. Pertsona bakoitzeko diru-sarrera fiskalaren mediana urteko 18.515 euro zen.\n2007an zeuden 8 komertzioetatik, 1 bestelako produktu industrialen fabrikazioko enpresa zen, 1 eraikuntza enpresa zen, 1 ibilgailuen saltze eta konpontze enpresa zen, 1 garraio enpresa zen, 1 finantziazio enpresa zen, 1 zerbitzu enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 3 zerbitzu publikoetatik, 1 ibilgailuen konpontzeko eta nekazaritza tresnetako lantokia zen eta 2 apaindegiak.\n2000. urtean Autheuil udalerrian 9 nekazaritza-ustiategi zeuden, 660 hektarea erabiltzen.\nLa Chapelle-du-Noyer (2,9 km)\nSaint-Hilaire-sur-Yerre (3,3 km)\nDouy (3,3 km)\nMontigny-le-Gannelon (4,1 km)\nCloyes-sur-le-Loir (4,2 km)\nCharray (4,9 km)\nLa Ferté-Villeneuil (5,0 km)\nMultimedia: Autheuil (Eure-et-Loir)\nBNF: 15253948f (data)\nOrriaren azken aldaketa: 16 urria 2021, 03:14.


Lehengo ezteiek bi ospakizun zituzten - Ahotsak.eus\nLehengo ezteiek bi ospakizun zituzten\nLehengo ezteiek bi ospakizun zituzten
Eztei-bidaian ezagutu zuen Rufinak Donostia. Ostegunean ezkondu eta larunbaterako etxera itzuli ziren. Ezkondu zen egunean, alde bietako gazteekin ospatu zituzten ezteiak, bere jaiotetxean. Bidaiatik itzuli eta gero, senarraren etxean, guraso eta edadeko gonbidatuekin ospatu zuten; alde bietako senide eta auzokoekin. Hala omen ziren lehengo ezteiak, baserri batera ezkontzen zirenean.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARA-072-016 kodeko bideoa nahi duzula aipatzea: ahotsak@ahotsak.eus\nEztei-bidaian ezagutu zuen Rufinak Donostia. Ostegunean ezkondu eta larunbaterako etxera itzuli ziren. Ezkondu zen egunean, alde bietako gazteekin ospatu zituzten ezteiak, bere jaiotetxean. Bidaiatik itzuli eta gero, senarraren etxean, guraso eta edadeko gonbidatuekin ospatu zuten; alde bietako senide eta auzokoekin. Hala omen ziren lehengo ezteiak, baserri batera ezkontzen zirenean.\nGaia(k): Familia eta harremanak » Bikote kontuak » Ezkontzak\n-Eta ezkondu ziñaiñian, viaje de nobiosik edo in zeuein?\n-Aurretik sekula egonda?\n-Ni ez, bera bai. Baiña ni ez.\n-Eta ze pentsau zeben itsasua ikusi zebenien?\n-Ba bueno, bai, eztzunda baneuken ta, ba bueno. Berak soldautzaia Donostian pasau eben, e?\n-A, horregatik fan ziñain harutz?\n-Ba berak haxe gura euen, ba ha ikusteko zer zan, ta bueno. Gaiñera eguen baten ezkondu, eta zapatu illunkaran etxera.\n-Bai. A, klaro, guk geuk eguenien zelebrau geben bodia gaztiekin, eta gero zelan, lehenau ohittura bat euen baserrire, etxera ezkonketan zanak gurasuekin eta zaharrakin, edadekuekin pasaittia, beste bazkari bat egittia. Ta guk ba horixe…\n-Hori ezkonketan ziñan lekuan.\n-Ezkondu nitzen neure etxien. Nere etxien egon zan gaztienen bodia, ezkondu nitzan egunien gaztiak euki euen bodia bakarrik. Zaharrik ez zan egon, edadekorik iñobez.\n-Bai. Ta geo hori zan eguen baten, ezkondu nintzena, ta zapatuan esan dutsutena etxera etorri gitzan. Ta orduen, hurrengoko egunien, hemen euki geben bazkeri bat, edadekuakin eta auzoko jentiekin.\n-Baiña zeure famelixakuak…\n-Geure famelixakuak, bai, bai. Bere famelixa aldekuak eta neuriak, eta auzokuak.\n-Aiba! Hori entzun barik neuken.\n-Bai, bai, hori…\n-Lehen bi boda itten zien.\n-Oin, baserrire ezkonketan zana, e? baserrira ezkonketan zana.\n-Baserrira ezkonketan zana orduen, ezkontza egunien kalien bat gaztiakin.\n-Eta gaztienien zeintzuk sartzen zien.\n-Gaztiek, ba solteruak.\n-Anai-arrebak eta hola.\n-Primuak. Alde bittakuak.\n-Bai, bai, alde bittakuak.\n-Eta gero alde bittako zaharrak ezkonketan ziñan baserrixan…\n-Eta auzokuak. Hori Arabako ohitturia ete da hori; nik halakorik eztot entzun Gipuzkuan ondiok.\n-Ba hori Araban; eztakit Gipuzkuan badauen edo ez euen. Baiña Araban hori euena, e? Eta ez ni bakarrik, e? Hona baserrixa ezkondu zienak, danak, e? Danak.\nBaserritik baserrira ezkondu\nBere amama Berriotxoak bataiatu zuen\nAbsoluziorik ez mutilekin dantzan eginez gero\n22 urterekin ezkondu zen Urrategin\nEkuadortarrak eta ezkontzak


Mikel Iturregi - Musikaste_2019\n“ Interpretatuko ditugun obrak jendearentzat esperientzia berezia izatea espero dut”\nMikel Iturregui Icaran (Sopela, Bizkaia, 1997) piano gradua egiten ari da Leioako Udal Kontserbatorioan, eta konposizioarekin ere hasi da. Beste batzuen artean, Helmut Lachenmann, Mauricio Sotelo, Javier Torres Maldonado, José Manuel López López, Alberto Posadas, Peter Eötvos, Francesco Filidei eta Elena Mendozaren masterclass-ak jaso ditu. 2016an Helmut Lachenmannek Schreiben obraren interpretazioan Musikeneko Orkestrarekin parte hartu zuen, Arturo Tamayoren zuzendaritzapean. 2018an banda sinfonikorako Iz obra idatzi zuen, 2019an Bilboko Udal Bandak interpretatu zuena. Egun Konposizioko 4. Urtea egiten ari da MUSIKENEN.\nDatorren ostiralean, maiatzaren 17an, zuk idatzitako obrak entzuteko aukera izango dugu. Zure obrak lehen aldiz interpretatuko dira MUSIKASTEn.\nBai. Talde profesional batek lehen aldiz interpretatuko du nire obra da, eta bigarrengo aldiz interpretatuko da nire obra bat.\nHitzordu garrantzitsua da musikagile batetzat. Zer sentitzen duzu?\nAukera paregabea da: Ensembleak oso ondo funtzionatzen du, musikari apartak ditu, eta ohorea da niretzat, nire obrak interpretatu nahi izatea.\nZeintzuk dira zure konposizioen ezaugarriak?\nEz nuke esaten jakingo. Zaila da azaltzea. Denetik pixka bat dute. Nirea den zerbait bilatzen saiatzen naiz, baina besteen obretatik ideiak hartzen ditut, teknika instrumentalak batez ere. Besteen eraginak eta nik neronek musikari egin nahi dizkiodan ekarpenen arteko nahasketa da.\nZeintzuk sortu dute eragin gehien zugan?\nAlde batetik nire irakasleek, nahiz eta beraiek ez diguten bere musika inposatu nahi. Eta erreferentziazko musikagileei dagokionean, beti jarraitzen ditugunez gain (klasikoei dagokionean zenbait gauza amankomunak dira), badaude niregan interes berezia sortu duten musikagileak. Aipagarriak dira niretzat Gérard Grisey , Helmut Lachenmann, Salvatore Sciarrino musikagilean. Autore hauek soinuari beste dimentsio bat ematen diote, zarata moduko doinuak barneratuz, eta niretzat oso interesgarriak dira.\nEnsemble KURAIArekin entsegua egiteko aukera izan duzu?\nOraindik ez dugu entsegua egiteko aukera izan, baina KURAIAko zenbait kiderekin harremanetan gaude: Mª Eugenia Luc, taldeko zuzendari artistikoa, eta aurten gure konposizioko irakaslea dena. Sergio Barrancorekin ere harremana dugu, klarinetea jotzeaz izateaz gain gure irakaslea ere bada-eta. Gainerako musikariak ere ezagutzen ditugu.\nZer entzungo dute ikusleek MUSIKASTE 2019 jaialdiari hasiera emango dion ekitaldian?\nNahiz musikagile guztiok ikastetxe berdinean ikasi, eta belaunaldi berdinekoak izan, entzuleek oso obra ezberdinak entzungo dituzte, eta interpretatuko den obra bakoitzean esperientzia ezberdina bizitzeko aukera izango dute.\nAurten amaituko dituzu ikasketan MUSIKENEn. Ba al dakizu zer egingo duzun hemendik aurrera?\nBai. Aurten amaituko dut MUSIKENEn. 4. eta azken urtea da.\nOraindik ez dut argi zer egingo dudan aurrerantzean. Oraindik ere pentsatzen ari nazi. Ziurrenik konposizioari lotutako ikasketen bat egiten jarraituko dut, baina ez dakit ziur oraindik.


Honor 7C eta Honor 7A ofizialki Espainian aurkeztutakoak | Gadgeten berriak\nGaur arratsaldean berria Ohoratu 7C eta 7A EspainianOhorezko enpresaren bi gailu berriak dira, maila nagusiko gailuetan guztiz sartzen direnak. Enpresa nagusia Huawei duen enpresak bere salmentak egiten jarraitzen du eta oraingoan ezin dugu terminal gorenez hitz egin, baina, zalantzarik gabe, merkatu kuota ere hartuko dute.\nSistema eragilea Android Oreo da 8.0 bertsioan EMUI pertsonalizatzeko geruza tipikoa duena aurpegiaren aitorpena bi ereduetan gehitzen da. Noski, hatz-marka sentsorea ere badute eta Honor 7C berriaren kasuan, atzeko kamera bikoitza gehitzen da. Jarraian bi modeloak xehetasun gehiagorekin ikusiko ditugu.\n1 Hau da Honor 7A\n2 Ohorezko 7C\nHau da Honor 7A\n5.7 hazbeteko IPS LCD pantaila HD + bereizmenarekin eta 18: 9 erlazioarekin\nSnapdragon 430 prozesadorea eta GPU: Adreno 505\n32 GB barne memoria\nMicroSD 128 GB arte\n13MP atzeko kamera eta 8MP aurreko kamera\n158.3 x 76.7 x 7.8 mm-ko dimentsio orokorrak eta 150g pisua\nEsaten dugun moduan, Honor modelo merkeago honek hatz-marka sentsorea, azelerometroa, giroskopioa, hurbiltasun sentsoreak eta iparrorratza gehitzen ditu. Honor bi modelo berri horien prezioa ez da 200 euro baino handiagoa eta Honor 7A modeloaren kasuan, bere prezioa 140 euro baino txikiagoa da, zehazki 139 € kostatuko da.\nKasu honetako eredu nagusia da. Aurkezpen laguntzaileak baino pantaila eta zehaztapen hobeak gehitzen ditu, beraz:\n5.99 hazbeteko IPS LCD pantaila HD + bereizmenarekin eta 18: 9 erlazioarekin\nSnapdragon 450 prozesadorea eta Adreno 506 GPUa\nBarne memoria: 32/64 GB microSD-rekin 128 GB arte\n13MP + 2Mp atzeko kamera eta 8 MP aurrean\n158.3 x 76.7 x 7.8 mm eta 168 g neurriak\nKasu honetan Honor 7C salgai jarriko da 179 euroko prezioarekin. Bi gailu berri merkatu korapilatsu batean sartzen direnak (prezioari dagokionez antzeko gailu kopurua dela eta) baina interesgarriak beren gailuetan diru asko gastatu nahi ez duten erabiltzaileentzat.\nArtikuluaren bide osoa: Gadgeten berriak » telefonia » Telefono mugikorrak » Honor 7C eta Honor 7A ofizialki Espainian aurkeztuta\nKarim Sanchez esan zuen\nDiseinu berria gustatzen zait, laster nire herrialdean eskuragarri izatea espero dut.\nErantzun Karim Sanchezi


Zer alde dago transgenikoen eta trans gantzen artean? | Consumer\nElikagai transgenikoak eta trans gantzak bi kontzeptu dietetiko erabat desberdinak dira, baina askotan nahastu egiten dira, horien terminologia antzekoa delako\nNoizean behin heltzen dira berriak, eta hainbat baliabidetan entzuten da, produktu, osagai edo mantenugai jakin batzuen alde. Informazio-kaosa dela eta, batzuetan elkarren artean zerikusirik ez duten terminoak nahas daitezke, nahiz eta antzeko terminologia izan. Adibidez, trans gantzak eta elikagai transgenikoak, elikaduraren munduko bi adierazpen oso desberdinak dira, eta nahasketak eragin dituzte, hala nola “koipe transgenikoei” edo “trans organismoei” buruz hitz egitea. Ondoren, transgenikoak eta trans gantzak zer diren eta etiketan nola agertzen diren azalduko dugu.\nIrudia: 16. Justu\nZer dira trans gantzak?\nTrans gantzek beren egituran duten lotura-mota baten izena dute: “trans” loturak. Oro har, prozesu industrialetan sortzen dira trans gantzak, baina kantitate txikian ere badaude. Hala ere, “trans gantzak elikagaiei” esaten zaienean, oro har, elikagai ultraprozesatuetan daudenak adierazten dira.\nTrans gantzak hainbat landare-koipe hidrogenatzean sortzen dira. Horrela, landare-olioak (giro-tenperaturan likidoak) konposizioa aldatu eta solido bihurtzen dira. Prozesu horretara jotzen da elikagai-industriak azkenean produktu merkea lortzen duelako, produktu jakin batzuei (opilak, gailetak edo aurrez prestatutako platerak) testura eta trinkotasun “desiratua” ematen baitie. Arazo larriena da, berez, arrisku kardiobaskularrerako mantenugai kaltegarrienetako bat direla.\nNola etiketatzen dira trans gantzak?\nTrans gantzak aurkitzeko, osagaien zerrendara joan behar da, ez baita beharrezkoa datu hori bereiztea nutrizio-osaketako taulan. Horiek identifikatzeko, zerrendan “gantz hidrogenatuak” edo “partzialki hidrogenatuak” terminoak dauden egiaztatu behar da. Terminologia horrek, gainera, nahasketa dakar: kontsumitzaileek beren esanahia ikasi behar dute, ez baita inoiz “trans gantzak” esamoldea agertzen.\nEuropan, herrialde batzuek bakarrik garatu dute legeria bat, produktu guztietan trans gantzaren kantitatea mugatzera behartzen duena (% 2 inguru). Halaber, supermerkatu batzuek beren produktuetatik desagerrarazi dituzte borondatez, baina ez da nahitaezkoa, ezta adierazi ere. Gaur egun, horixe da gure elikadura-legeriaren akats handienetako bat, eta ulergaitza da produktu batek dituen gantz saturatuen kopurua adieraztea, baina ez trans gantzena.\nZer da elikagai transgenikoa?\nElikagai transgenikoak izaki bizidun baten material genetikoa aldatuz lortzen dira, nahi diren ezaugarriak lor ditzan. Horregatik deitzen zaie transgenikoei genetikoki eraldatutako organismoak. Beraz, elikagai horiek beste espezie batzuen baldintza jakin batzuk bete ahal izateko diseinatuta daude, eta, hala, lehorteen, izurrien edo nutrizio-ezaugarri jakinen aurkako emaitzak lor ditzakete.\nElikagaien Segurtasunerako Europako Agentziak (EFSA) arautzen du, eta erakunde horrek ebaluatu eta kontrolatzen du transgenikoak seguruak direla eta ez dutela inolako kalterik eragiten. Elikagai horien inguruko eztabaida ez da organismorako arriskutsuak diren ala ez, produktu transgenikoak seguruak direla baitakite.\nEztabaidak eta kritikak beste irizpide batzuen inguruan sortzen dira, hala nola inpaktu sozioekonomikoa edo eragiten duten ekoizpen-ereduak. Europako legeriak ere inkoherentzia batzuk ditu ildo horretan; izan ere, elikagai transgenikoen ekoizpena murriztu dezaketen herrialdeek, berriz, haien inportazioa eta merkaturatzea ahalbidetzen dute.\nNola etiketatzen dira elikagai transgenikoak?\nErakunde askok ez bezala, Espainian ez da ia janari transgenikorik kontsumitzen, genetikoki eraldatutako organismoak dituzten produktuak ia ez baitaude. Herritarren artean sortzen duten irudi txarra edo mesfidantza da arrazoi nagusia.\nProduktua transgeniko gisa etiketatzea nahitaezkoa da, betiere elikagai horren konposizioaren% 0,9 baino gehiago osagai transgeniko bat badu.\nGure inguruan transgenikoen kontsumoa animalientzako pentsuetara bideratuta dago nagusiki. Azienda elikatzeko pentsu ia osoa transgenikoak ditu.\nAzken batean, produktu transgenikoak eta trans gantzak oso desberdinak dira, eta bi aukerak polemikaz inguratuta badaude ere, motiboa guztiz desberdina da.\ngrasas trans-eu transgenikoak


Irekia Eusko Jaurlaritza - Gobierno Vasco :: Tapia: “2022an Basquevolten etorkizuna ezagutuko dugu eta lehiakortasunean abantaila du CIC EnergiGUNEk. Baina bultzatzen dugun trantsizioaren elementuetako bat baino ez dira, bateriak”\nTapia: “2022an Basquevolten etorkizuna…\n\nTapia: “2022an Basquevolten etorkizuna ezagutuko dugu eta lehiakortasunean abantaila du CIC EnergiGUNEk. Baina bultzatzen dugun trantsizioaren elementuetako bat baino ez dira, bateriak” Iturria: Irekia\n\nRadiio_Vitoria_018.jpg Iturria: Irekia\n\nRadiio_Vitoria_013.jpg Iturria: Irekia\n\nRadiio_Vitoria_008.jpg Iturria: Irekia\n\nRadiio_Vitoria_009.jpg Iturria: Irekia\n\nRadiio_Vitoria_011.jpg Iturria: Irekia\n\nRadiio_Vitoria_012.jpg Iturria: Irekia\n\nRadiio_Vitoria_015.jpg Iturria: Irekia\n\nRadiio_Vitoria_014.jpg Iturria: Irekia\n\nRadiio_Vitoria_017.jpg Iturria: Irekia\nRadio Vitorian egindako elkarrizketan, Ekonomiaren Garapeneko sailburuak azpimarratu du garrantzitsua dela trantsizioaren plangintza ordenatua egitea sektore guztietan\n2022a zaila izango da oraindik, baina ahaleginak egingo ditugu nazioartean presentzia handiagoa izaten hasteko eta hazten jarraitzeko\nArabako Mahastiak-Viñedos de Alavaren eskaerak legezko baldintzak betetzen baditu, Ministerioak izapidetzen jarraitu beharko du.\nArantxa Tapia Ekonomiaren Garapen, Jasangarritasun eta Ingurumeneko sailburuak honako gai hauek nabarmendu ditu gaur Radio Vitorian egindako elkarrizketan:\nBi urte daramatzagu pandemian, eta badakigu zer egin behar dugun eta nola babestu. Urrutitik lan egin daitekeela ikasi dugu eta 2022an ekonomia berreskuratzen jarraitzea espero dut. Beheranzko hazkunde-aurreikuspenek ziurgabetasuna sortzen digute, baina osasun-egoeraren ondorio zuzena dira. Era berean, egia da aldaera berria baino lehen, denok uste genuena baino askoz azkarrago ari ginela hazten. % 5 baino gehiago haztea hazkunde sendoa da, eta espero dugu datorren urtean ere hazten jarraituko dugula.\nLehengaien eskasiari eta garestitzeari dagokionez, egoera zailean gaude; gainera, egunero, gure industriaren garapenari zuzenean eragiten dioten elektrizitate-prezioetan maximoak ezartzen ari gara. Baina positiboa izan nahi dut, ziurgabetasun-egoerak gorabehera, hazten jarraitzen dugulako. 2022a zaila izango da oraindik, baina ahaleginak egingo ditugu nazioartean presentzia handiagoa izaten hasteko.\nEuropak Asiako hego-ekialdeaz gain ekoizpen hurbila izan behar du, eta hori da pandemia honek erakutsi digun gauza garrantzitsuenetariko bat.\nTrantsizio energetikoa ibilbide-orri planifikatu batekin egin behar da. Ezin dugu gaur egungo ibilgailuetatik ehuneko ehun elektrifikatuta eduki. Osagai nahikoak behar ditugu, litioa behar duten bateriak ere bai eta material mota hau kritikoa da. Auto elektrikoak eskuragarriak izan behar dute edozein pertsonarentzat, ez orain bezain garestiak. Eta, jakina, behar adina kargagailu behar ditugu, eta gure sare elektrikoek erantzun egin behar ditote eskaera horri guztiari.\n2022an Basquevolten etorkizuna ezagutuko dugu. Euskadin, Miñaoko Parke Teknologikoan, lehiakortasun-abantaila garrantzitsua dugu abiapuntu, giga-lantegi hori errealitate bihur dadin: CIC EnergiGUNEren lana. Horrek fabrikazio propioa izatea ahalbidetuko digu, baina bateriak bultzatzen dugun trantsizioko elementuetakoak baino ez dira. Berriro diot trantsizioaren plangintza ordenatua egin behar dela.\nDenbora luzeko hausnarketa da, inguruko komunitateen egoera aztertzen duena, eta interesgarria da 2030era arte hondakinak kudeatzeko. Hondakinak berrerabiltzeko azpiegitura nahikoak martxan jartzea dakar berekin. Ingurumen-berme handienekin, baina hondakin horiek kudeatzeko azpiegiturak ezarri beharko dira.\nBultzada pribatuko proiektu batek, egungo Legearekin, ez luke lekurik izango PIPS gisa. Benetan uste badugu hondakinak beste modu batera kudeatu behar direla, beste modu batera jokatu behar dugu. Ingurumen Administrazioaren Lege honek lehiaketa publikoetan material birziklatua erabiltzera behartzen du eta horretarako materialak birziklatu behar ditugu beste leku batzuetatik ekarri gabe.\nEz dut ikusten parke eolikoek lehentasuna dutenik PIPS gisa. Euskadi leku erakargarria da belaunaldi eolikoa egiteko, eta egungo izapidetze-prozesuak berak bermatzen du hori.\nGure ustez, hurbileko puntuetan ekoizten den elektrizitatea hustea da egokiena, eta Aragoin ekoizten denarentzat aukera ezberdinak daude Euskaditik pasa ez dadin; izan ere, gure sorkuntza berriztagarria mugatuko luke.\nEusko Jaurlaritzak upeltegi talde baten eskaera jaso zuen, Arabako Mahastiak-Viñedos de Álava jatorrizko deitura berri bat izapidetzeko, eta sustatzaileekin lan egin genuen hura ondo prestatzeko. Espedientea zuzena bada, Ministerioak, beste edozein administraziok bezala, izapidetzen jarraitu beharko du edo prebarikazioan eroriko lirateke.\nintervencion_tapia_entrevis... behera kargatu (40 MB)\ntapia_basquevolt_eu.mp3 behera kargatu (1 MB)\ntapia_egoera_ekonomikoa_eu.mp3 behera kargatu (2 MB)\ntapia_basquevolt_eu.mp4 90 MB\ntapia_egoera_ekonomikoa_eu.mp4 200 MB\nRadiio_Vitoria_018.jpg 1 MB (jpg)\nRadiio_Vitoria_013.jpg 1 MB (jpg)\nRadiio_Vitoria_008.jpg 1 MB (jpg)\nRadiio_Vitoria_009.jpg 1 MB (jpg)\nRadiio_Vitoria_011.jpg 2 MB (jpg)\nRadiio_Vitoria_012.jpg 2 MB (jpg)\nRadiio_Vitoria_015.jpg 2 MB (jpg)\nRadiio_Vitoria_014.jpg 2 MB (jpg)\nRadiio_Vitoria_017.jpg 1 MB (jpg)


Bizkaiko museoek Emakumeen Nazioarteko Egunarekin bat egingo dute - Deia\nBizkaiko museoek Emakumeen Nazioarteko Egunarekin bat egingo dute\ndeia.eus 04.03.2021 | 11:38\nBILBO. Urtero bezala, Emakumeen Nazioarteko Eguna ospatuko da datorren astelehenean, martxoak 8. Hala, Bizkaiko Foru Aldundiko museoen sareak bat egingo du egun berezi honekin, hainbat jardueraz osatutako egitarauarekin.\nLa Encartada Fabrika Museoak hainbat jarduera antolatu ditu hilabetean zehar. Horrela, martxoaren 6an, 12:00etan, kontzertu elektroakustikoa izango da herriko 'Ellas' taldearen eskutik. Makina eta engranajeen artean, ekitaldian euren abestien letren bidez magia jarriko dute, gehienak emakumeetan oinarrituta.\nMartxoaren 7an, kasu honetan ere La Encartadan, 12:00etan, ipuin kontaketa saioa izango da Ana Apikaren eskutik. Jarduera hau 5 urtetik gorako neska-mutilekin joango diren familientzat da eta bertan emakumeen eta gizonen arteko berdintasunari buruzko hausnarketa egingo da.\nIgandeetan, hilaren 14, 21 eta 28an, 12:00etan, genero ikuspegia duen familia-tailerra izango da, 'Berdinak al gara?'. Mirenen, XX. mende hasierako langile baten paperean, eta gaur egungo emakumea den Milagrosen eskutik, publikoak azken belaunaldietako lan baldintzen, soldaten eta pentsamoldeen bilakaera eta aldaketak ikusi ahal izango ditu. Ondoren solasaldia-eztabaida egingo da, bisitan ikusitakoaren ondorioak eta iritziak partekatzeko. Familia-tailerra izango da, 8 urtetik gorako haurrekin.\nJardueretan parte hartzeko, erreserba egin beharko da 94 680 07 78 telefonora deituz edo laencartada@bizkaia.eus helbidera idatziz.\nMartxoaren 13an Bakioko Txakolin Museoa-Txakolingunean 'Emakumeak eta txakolina' mahai-ingurua izango da. Bertan, txakolinari lotutako hainbat esparrutako emakumeek hartuko dute parte: mahastizainak, sommelierrak, enologoak,€ euren esperientziak eta jakintzak kontatuko dituztenak. Ekitaldia 12:00etan hasiko da eta bukatutakoan txakolin dastaketa izango da. Informazio gehiago 94 602 85 13 telefono zenbakian edo txakolingunea@bizkaia.eus.\nEra berean, martxoaren 18an Bermeoko Arrantzaleen Museoak 'Mairin Mitchell. La cronista de Acurio' hitzaldia eskainiko du. Xabier Armendariz ikertzaileak irlandar idazle ezezagunaz hitz egingo du, bere garairako aparta izan zen emakumea: anarkista, feminista, libertarioa, kazetaria eta itsas- historialaria baina, batez ere, euskal itsasgizonen ondare historikoarekin konprometitutako emakumea. 1958an argitaratutako 'La odisea de Acurio' bere eleberrian lehen munduko bueltan parte hartu zuen kontramaisu bermeotarraren abenturak kontatzen ditu. Ekitaldia 19:00etan izango da, Museoan. Erreserbak eta informazioa 946881171 telefonoan edo arrantzaleenmusea@bizkaia.eus\nHorrez gain, Santimamiñek emakumea historiaurrean gaiari buruzko bisita gidatuak eskainiko ditu martxoaren 13an eta 14an. Genero-ikuspegia duen bisitak historiaurreko ezagutzak aztertuko ditu, ikuspegi kritiko eta, aldi berean, zientifikoarekin. Aldez aurretik tokia erreserbatu beharko da santimamine@bizkaia.eus helbidean edo 944651657 telefono zenbakira deituta.\nBilboko Arkeologi Museoak 'Bizkaiko historiaren emakume ikertzaileak' izeneko bisita gidatuak eskainiko ditu martxoaren 9tik 12ra, emakumeek Bizkaiko arkeologian eta ondarean egiten duten ekarpena ikusarazteko. Museoko erakusketa aretoetan zehar ibilaldi bat egingo da Bizkaiko ikerketa arkeologikoan lan egin duten emakume aitzindari eta aipagarrienen zeregina eta garrantzia azpimarratuz. Emakumeek gure lurraldeko arkeologian egiten duten ekarpenean jarri nahi da arreta.\nMuseoak haurrentzako tailerra ere antolatu du martxoaren 14, 21 eta 28an, 'Ispasterko arkularia" izenburupean. Ispasterko hilobi-kobazuloan objektu bitxiz inguratuta aurkitutako burezur batetik abiatuta, haurrak arkulari izatera animatuko dira egun batez.\nBi jardueretarako erreserba arkeologimuseoa@bizkaia.eus helbidean edo 94 404 09 90 telefonoan egin beharko da.\nGernika-Lumoko Euskal Herria Museoak 3 jarduera eskaintzen ditu martxoan. Lehenengoa 'Emakumeen artean paseoan" bisita tematikoa izango da. Museoko aretoetan zehar egindako ibilbidearen bidez, bisitariak hainbat emakume profil ezagutzeko aukera izango du: erreginak, kirolariak, artistak edo, besterik gabe, emakume langile anonimoak. Hileko larunbat eta igande guztietan izango dira, 12:00etan.\nGainera, euskarazko bi literatur topaketa egingo dira 'Literatura eta Ondarea' programaren barruan, bi euskal idazleren lanen zatien bidez euskarazko literaturarekiko eta Ondarearekiko interesa sustatzeko. Martxoaren 11n Toti Martinez de Lezea izango da 'Urak dakarrena' lanarekin eta martxoaren 13an Miren Agur Meabe, 'Nola gorde errautsa kolkoan' lanarekin.\nMuseoak martxoko programazioa osatzeko 'Emakumeak eta itsasoa. Batelerak ' tailerra eskainiko da martxoaren 20an eta 21ean. Bertan, familiek, doan, emakumearen eta itsasoaren arteko harremana ezagutzeko aukera izango dute, batelarien lana bereziki. Informazio gehiago: 946255451 edo euskalherriamuseoa@bizkaia.eus.\nAzkenik, Muskizko El Pobal burdinolak eta Muñatones gazteluak hitzaldi-ziklo bat aurkezten dute, euren ikerketa-arloan erreferentzia diren emakumeek gidatuta egongo direnak. Arkeologian, historian, artearen didaktikan edo paisaian adituak direnek zabaldutako jakintza eta ezagutza.\nZiklo hau martxoaren 28an hasiko da, Muñatones gazteluan eta 'Emakumea Erdi Aroan' izenburupean egingo den lehen hitzaldiarekin. Janire Castrillo eta Irene López historialariek erdi aroko historiako generoa aztertuko dute. Informazio gehiago 629 271 516 telefonoan edo elpobal@bizkaia.eus.\n2021erako Bizkaiko museoen programazioa aurkeztu du Aldundiak.\nLorea Bilbao: "Bizkaiko museo-sarearen jarduerak gida batean islatzea beharrezkoa zen".\n170.000 bisitari baino gehiago izan ziren Arabako Foru Aldundiaren museotan iaz.


Autoen rentinga | BBVA\nAutoen rentinga - BBVA Autorenting\nZure Autorenting espezialistak.\nBehar duzun ibilgailua\nKuota lehiakorrean eta abantaila handiekin.\nZure enpresarentzako autoak kuota lehiakor batean.\nIbilgailua jabetzan hartu beharrik gabe.\nRentinga hileroko kuota finko batean: asegurua eta mantentze gastuak barne.\nErrentatzailea ALD Automotive da.\nEskaintzak eta modeloak penintsulan eta Balearretan\nHileko kuota: 299 € hilean, BEZa kanpo.\nOpel Mokka 1.5 D Business Elegance 110cv.\nGris Himalaia kolorea.\nSustapenaren amaiera-data: 2022/06/30\nFitxa deskargatzea Interesatzen zait\nHileko kuota: 429,74 € hilean, BEZa kanpo.\nDS 7 Crossback BlueHDi 130cv auto Bastille +.\nCrystal Pearl kolorea.\nInformazio gehiago: autorenting.sac@grupobbva.com\nEzagutu Kanarietarako gure ibilgailu eskaintza\nBehar duzun autoa eskaintzen dizugu rentingean kuota lehiakor batekin.\nEkonomi, kontabilitate, zerga eta outsourcing eskaintza handiak.\nKudeaketa- eta mantentze-zerbitzu bikainak.\nEskatu informazio gehiago hemen: autorenting.sac@grupobbva.com\nEzagutu Autorentingaren ezaugarriak:\nEdozein ibilgailuren (turismoa, merkataritzarakoa, turismo-automobil eratorria edo industriala 3.500 kg-ra arte) errentamendua, lurralde nazionaleko edozein kontzesionario ofizialean merkaturatutakoa.\nEpea 12 eta 60 hilabetera bitartekoa izango da.\nAukera askeko kilometrajea, guztira, 10.000 eta 200.000 km artekoa.\nKontratua amaitzean, bezeroak ibilgailua itzul dezake, kontratua beste urtebete luzatu, edo ondasuna merkatuko prezioan erosi.\nKontratuak ez ditu onartzen subrogaziorik.\nAurrezki ekonomiko nabarmena.\nGozatu ibilgailuaz hasieran ezer ordaindu gabe.\nInflazioaren inpaktu eza.\nEz du baliabiderik gelditzen, ez baitago aktiboan jasota.\nEskalako ekonomiak erosketa-bolumen handien truke.\nAurreztu administrazio-gastuak azpikontratatuta egoteagatik (outsourcing).\nEz du balantzerik aktibatzen.\nFinantza-ratioak hobetzen ditu.\nEz du zorduntzerik eragiten.\nFaktura bakarra eta itxia\nKuotak gastu gisa egoztea\nOrdaindutako kuotak fiskalki kengarriak diren gastuak dira(*).\nJasandako BEZ kengarria(*).\n(*) Indarrean dauden legezko xedapenen arabera.\nMarkaren, modeloaren, bertsioaren, epearen eta kilometrajearen aukera askea.\nAurreztu denboran, baliabideetan eta diruan. Errendimendu enpresarial handiagoa.\nBBVA AutoRenting-ekin zure enpresaren irudia hobetuko da. Izan ere, zuk eta zure enplegatuek beti dituzue azkeneko ibilgailu-nobedadeak, segurtasun osoa izateaz gain.\nInformazio gehiago nahi baduzu, BBVAren ohiko bulegora joan zaitezke, eta zehaztasunez informatuko dizugu. bestela, informazioa eskura dezakezu autorenting.sac@grupobbva.com posta elektronikoan edo geure Telefono bidezko Arreta Zentroan: 901 11 73 00.\nAutoen rentingari buruz jakin behar duzun informazioa\nNor da errentatzailea?\nALD Automotive SAU da errentatzailea eta dokumentu honetan jasotzen diren betebeharrak betetzearen erantzule bakarra. Grupo BBVAtik kanpoko enpresa bat da, eta BBVA AUTORENTING marka erabiltzen du, BBVA, SA-k lizentziatua.\nZer esan nahi du autoen rentingaren baldintzak onartzeak?\nEpe luzerako alokairu ez finantzario honek barne hartzen du ondasunaren eta bere zerbitzuen kudeaketa, egoera ona bermatuz kontratua amaitu arte, aldizkako kuota bat ordainduta. Edozein pertsona juridikok (publikoa eta pribatua) edo edozein pertsona fisikok, baldin eta autonomoa bada, renting bat kontrata dezake.\nAutoen rentinga erosketa baino garestiagoa da?\nAldagai guztiak kontuan izaten baditugu: kontzesionario ofizialetan mantentzea, neumatikoen aldaketa 40.000 km-etan, arrisku orotarako asegurua, eta abar, rentingaren bidez 3.000 e-ko aurrezkia lortuko da. Aurrezki hau eskala bidezko ekonomia eta erosketa bolumen handiak dela eta gertatzen da.


Herri Ondarea :: Erleak\nElegir un temaAnécdotasBersolarismoCalendario popularCreencias y mitologíaPersonajes mitológicosFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndustriaFábricasIndustriaMedios de transporteInformación localEdificiosServiciosInformación localEdificiosServiciosJuegos infantilesLiteratura popularLiteratura popularMedios de comunicaciónRadioTelevisiónMobiliario domésticoMuebles y utensilios de casaRitos de protecciónMúsicaBandaMúsicaMúsicaBandaMúsicaOpinionesOpiniones de los informantesNoviazgo y matrimonioPastoreoPastoreoPescaBarcoConservasPecesPescadorPolíticaReligión y cultoTiempo libreBaile dominicalToponimiaBarriosEdificiosEntidades geográficasFuentesRiosVascos en el extranjero\nErleak diferenteak izaten dira: erreginea, esaterako, arrautzak ipinten dauana da. Erreginarik ez badago, besteak hil egiten ei dira. Erleak lora desbardinetatik ibilten dira, eta horregaitik eukiten dau gustu diferentea eztiak. Alabearen gizonak, kasurako, baserria dauka Santander aldetik eta han ginarrearena bakarrik dago. Eztia iluntxuagoa da. Hemen inguruan lora-klase guztiakaz egiten dana da, multiflora.\nErleek argizaria egiten dabe eta haren tubotxuetan eztia sartzen dabe; eta beteten dabenean, ondo tapauta ipini, gainera. Erleak behar asko egiten dau. Eurek urtean baten ateraten eben eztia, udagoienean. Lehenengo tapea kendu erlauntzari, eta saparrak noraino beteta dagozan begiratu. Gero bi edo hiru ixten jakoz eta besteak kendu. Kendutakoak apur bat preparau egiten ebezan argizariagaz, barriro bere lehengo lekuan sartzeko.\nInformador: Josefina Ereñozaga


1.12.17 Olaia Saralegi No hay comentarios\nAbanto-Zierbenak Euskararen Nazioarteko Eguna ospatuko du igande honetan, abenduak 3, hainbat ekintzaz betetako programaz.\nGaur, ostirala, goizeko 11:00etan, herriko ikastetxeetako ikasleak bildu dira Gallartako Kultura Etxean, euskarari eskainitako kantak eta bertsoak botatzeko. Ondoren, erakunde adierazpena irakurri da eta ekitaldia amaitzeko magiazko espektakulua izan da, Marsel magoaren eskutik.\nBihar, arratsaldeko 19:30etan, Txikito de Gallarta frontoian Korrontzi folk taldeak bere azkeneko lana aurkeztuko du, Korrontzi Dantzan. Espektakulu hau Portugal, Holanda, Madril, Bartzelona eta Euskadiko hainbat herritan ikusi da jadanik eta orain Abantora dator. Gainera, bertako Harrigorria Dantza Taldeak haiekin batera izango da.\nSarrera doakoa izango da eta euskal musika eta dantza erakusketa honetaz gozatu nahi dutenek ordu laurden lehenago gerturatu daitezke frontoira.\nAbanto Zierbenako Udalak, euskaren alde beti, aldarrikapen pankarta eskegi du balkoitik eta 10.000€ inbertitu ditu programazio berezi honetan.\nAbanto-Zierbena euskararen alde.


Kerman Lejarraga, kolpez kolpe - EMAIONK\nBy matraileko on 2017-05-10\nMorgako errebolberra ez da gailendu borroka ofizial guztietan K.O. batez (21 garaipen, 17 K.O.). Halere, garaipenak bakarrik ez dira kontatzen haren kurrikulumean. Kerman Lejarraga goraka doa. Euskaldunak, pasa den urtean, hirugarren amaitu zuen munduko boxeo asoziazioko zerrendan. Gauzak horrela, teorian, Mundiala epe ertain-motzera borrokatuko luke. Datozen 3 urteak Lou DiBella promotore famatuarekin sinatu ditu Kermanek. Horrekin batera Estatu Batuetako merkatuan sartuko da, baina Txutxi Del Valle entrenatzaileak dio eginbeharrak pausoz pauso egin nahi dituztela, presarik gabe.\nFirmatutako kontratuarekin eta DiBella Entertaiment empresaren zurtoinetako bat izatearen espektatibekin, aukera guztiak bilduko dira Euskal Herriko boxealaria datozen urteetan zirkuitu internazionaleko izarrekin buruz-buru jarduteko . Zortzi edo hamar asaltoetara hasiko ditu norgehiagokak, baina borroka horietan gailenduz gero Morgako gerlariak, dudarik gabe, kondaira paregabea idatziko du.\n(Canal de Boxeo)\nGaur egun sentsazio onak daude. Azken lehia minutu batean irabazi zuen eta hurrengoa lehen aldiz Espainiko penintsulatik kanpo borrokatu beharko du, putzuaren bestaldean. Gure partetik, zorte ona opatzea besterik ez zaigu gelditzen, ea boxealari gogor honek nor-gehiagokak K.O. batekin bukatzen jarraitzen duen.\nEuskal Herria vs Eskozia Amurrion\n[…] Kerman Lejarraga, kolpez kolpe […]\n[…] batek, eraginkorra izateko, mugimendu mugatu bat eta denbora jakin bat behar du. Gehiago: Kerman Lejarraga, kolpez kolpe Mayweather vs Mcgregor Euskal […]


ETXEGABETASUNA | Caritas Gipuzkoa\nEtxegabetasuna gero eta hedatuagoa dago gure hirietan. Gauero, ehunka lagunek egiten dute lo kalean edota egoitza batean. Hedatze horren arrazoiak hauek dira: etxebizitza bezalako giza eskubidea eskuratzeko zailtasunak, eta pertsonak gizarte-bazterkerian erortzera daramaten prozesuak. Etxebizitza, enplegua, gizarteratzeko prozesuetatako laguntzak eta pertsona hauek komuniteari berriz lotzea dira gizarte gisa ditugun erronketako batzuk.\nGaur, pandemian zehar egin zen egoitza zein gizarte bazterkeria pairatzen zuten pertsonen kontaketaren emaitza aurkeztuko da eragile publiko eta sozialen aurrean. Zenbaki horiek errealitate ikusezin bat gainditzen dute, administrazio publikoen apustu handiagoa eta parte hartzeko metodologia berriak eskatzen dituena, eta pertsonak ingurune komunitarioagoetan lotu ahal izateko.\nCaritas Gipuzkoatik, datu horiek osatu ditzakegu, guk artatzen dugun bizitoki bazterkeria larrienaren errealitatea islatuz. Guztira, 210 pertsona daude ETHOSen 1. mailan -etxerik gabe-, eta zentru ezberdinen eta oinarrizko prestazioen eskutik laguntza jasotzen dute etxerik gabeko pertsonen sailaren eskutik; akonpainamendua eta gizarteratze lana eta, horrez gain, elikadura (70 plaza) eta ostatua (52 plaza - 12 itundu).\nEtxegabetasuna hazi egin da, eta zera eskatzen du:\nEuskal administrazio ezberdinen artean, Eusko Jaurlaritza, Aldundiak eta udalak, elkarlan handiagoa.\nAurten amaituko den Etxerik Gabeko Pertsonen Euskal Estrategia betetzearen aldeko apustu sendoa, eta gizarte-eragile guztiak inplikatuko dituen estrategia berri bat, non etxebizitza, enplegua eta osasuna protagonista izango diren, prebentzioa sakonduz eta indartuz.\nLehen Urratsak programan bezala, gizarte-ibilbideak berreskuratzea ahalbidetuko duen gizarte-inbertsio handiagoa.\nEtxegabetasunak ingurunean artatzeko metodologia berriak ere eskatzen ditu, bai eta harremanak berreskuratu eta espazioak normalizatuko dituen lan komunitarioa ere, pertsonek, identitate, partaidetza eta kidetasunari zentzua ematen dioten harreman-eskubideak berreskura ditzaten.


Laboral Kutxak irabazi bateratua %12,7 handitzea lortu du lehen seihilekoan, eta 51,8 milioira iritsi da — TUlankide MONDRAGON\nXabier Egibar, zuzendaria eta Txomin García, Laboral Kutxako presidentea.\nPerspektiba makroekonomikoak hobeak izan direnez, gorantz zuzendu dira aurreikuspenik berrienak. Halere, ingurune ekonomikoak erasanda jarraitzen du. Tasen kurbek maila ultrabaxuetan jarraitzen dute, eta finantza-erakundeek egiturazko aldagai horrekin bizitzen ikasi behar izan dute. Eurogunean bost urtean tasa negatiboetan ibili ondoren, balantzeak pandemiaren eraginetatik babesteko aparteko hornidurak egin behar izan direnez, are zailagoa izan da merkatuak eskatzen dituen errentagarritasun-mailak lortzea. Zorroztasun handiko egoera horretan, Laboral Kutxak 51,8 milioi euroko irabaziarekin amaitu du 2021eko lehen seihilekoa; 2020ko epe berekoa baino % 12,7 handiagoa izan da, beraz. Baliabide propioen gaineko errentagarritasunak % 5,05eko ROE bat islatzen du, eta adierazle nagusiek bilakaera positiboa izan dute: negozio-bolumena 45.054 milioira iritsi da (% 4,7 hazi ostean), berankortasuna % 3,03ra jaitsi da eta, bere kaudimen-mailari esker, bere merkatuko liderra izaten jarraitzen du entitateak, % 19,99ko CET1 ratioarekin.\nInteresen marjina 122,5 milioi eurokoa da; hots, % 1,2 jaitsi da, euriborrak hipoteken zorroan izan duen bilakaeraren ondorioz. Bestalde, suspertze ekonomiko hasiberriak banku-zerbitzuen eskaera handitzea eragin du, eta, ondorioz, komisioek bilakaera positiboa izatea: % 12,5 hazi dira. Ordainbideen ekarpena % 10 inguru handitu da, eta bezero aurreztaileei emandako inbertsiozerbitzuak % 19. Hala ere, oinarrizko marjina % 2,8 hazi da, 180,7 milioi eurora iritsi arte; marjina gordina, berriz, 205,6 milioi eurokoa izan da, iazko lehen seihilekoan baino % 3,7 handiagoa. Diru-sarrerak sortzeko egungo zailtasuna dela eta, ezinbestekoa da kostuen egitura zorrotz zaintzea. Atal horretan, kudeaketa eraginkorra gauzatzen jarraitu du LABORAL Kutxak. Hala, urteko lehen sei hilabeteei dagozkien administraziogastuak eta amortizazioak % 0,8 jaitsi dira urtetik urtera, eta 117,4 milioi eurotan kokatu dira.\nCOVID-19rako aparteko hornidura 35,4 milioi euro handitzea erabaki du Laboral Kutxak, familientzat eta enpresentzat ezarritako arintze-neurriak amaitzen direnean gerta litekeena aurreikusiz.\nLaboral Kutxaren kreditu-zorroak ez du narriadura-zantzurik. Balantzeko aktiboen kalitateak are behar txikiagoak ditu, eta, ekaina amaitzean, emaitzakontuaren alde 8,6 milioi euro azaleratu dira horniduren, saneamenduen eta narriaduren kapituluari esker. Dena den, zuhurtziarik handieneko ohiko irizpideekin bat, COVID-19rako aparteko hornidura 35,4 milioi euro handitzea erabaki du LABORAL Kutxak, familientzat eta enpresentzat ezarritako arintze-neurriak amaitzen direnean gerta litekeena aurreikusiz; beraz, 100 milioi eurokoa da metatutako hornidura. 2021eko lehen seihilekoko irabazi gordina 61,5 milioira iritsi da, eta, 9,7 milioiko zerga-karga egotzi ondoren, 2021eko lehen seihilekoko emaitza garbi bateratua % 12,7 hazi da, aurreko ekitaldiko aldi berarekin alderatuta. Horrenbestez, seihilekoko irabazia 51,8 milioi eurokoa izan da, kooperatibaren gizarte-ekintzako funtsetara zuzkidura egin aurretik.\nLaboral Kutxaren berankortasuna % 3,03raino jaitsi da urtarriletik ekainera bitartean, eta hori kopuru oso ona da sektorearen batezbestekoarekin alderatuta, maiatza ixtean % 4,48koa baitzen. Berankortasuna neurtzeko, zalantzazko maileguek emandako maileguen guztizko bolumenaren gainean duten ratioa hartzen da aintzat. Jardun egokia balioztatzeko hain garrantzitsua den atal honetan, zalantzazko kredituak organikoki % 9,41 murriztea lortu du erakundeak, 2020ko ekainetik.\nMerkataritzaren atalean, enpresentzako kredituen saldoek hazten jarraitu dute, urtetik urtera % 12ko igoerara iritsi arte.\nKaudimenaren alorrean liderra izaten jarraitzen du LABORAL Kutxak. Entitatearen guztizko kaudimen-ratioa bat dator kapitalaren CET1 ratioarekin —kategoria goreneko baliabideak soilik hartzen ditu horrek kontuan—. Bi neurriok % 19,99koak dira, lehen seihileko honetan sortutako emaitzak zenbatu gabe. Likideziari dagokionez, % 63,45ekoa da LTD (Loans to Deposits) ratioak neurtutako gordailuen gaineko kredituen ehunekoa. Era berean, LCR (Liquidity Coverage Ratio) adierazlea, entitateak epe laburreko konpromisoei erantzuteko duen gaitasuna neurtzen duena, % 373koa da, banku-negoziorako gutxieneko atalase moduan ezarrita dagoen % 100eko arau-eskakizuna baino nabarmen handiagoa.\nAurrezkiaren bilakaera eta inbertsio-zerbitzuak\nOro har, LABORAL Kutxako bezeroen baliabideak 27.568 milioi eurokoak dira, eta 1.422 milioi euro igo dira 2021eko urtearen lehen erdian; horrek esan nahi du % 5,4ko hazkundea izan dela. Inbertsio-zerbitzuei lotutako figurei indar handiagoa sumatu zaie, % 8,3ko gehikuntza metatu baitute orotara. Invercoren datuen arabera, inbertsio-funtsen saldoak % 13,2 hazi dira iazko ekitaldiaren itxierarekin alderatuta, hau da, aldi berean banku-sektorean izandako % 9,2ko gehikuntza baino gehiago. Bestalde, aurreikuspen- eta pentsio-planen saldoek ere bilakaera positiboa izan dute aldi honetan: orotara % 3 hazi dira.\n2021eko lehen seihilekoan berretsi egin da aurreko ekitaldian kredituinbertsioaren bilakaerari dagokionez hautemandako joera-aldaketa. Partikularren eta enpresen formalizazio berriek gainditu egin dute amortizazioen bolumena, eta, orotara, kredituen saldo biziak % 4ko hazkunde garbia izan du ekainaren 30era arte: 14.952 milioi eurora iritsi da. Entitateak gorakada handia izan du hipoteka-bermedun kredituen formalizazioetan, % 31,4koa aurreko ekitaldiko aldi berean formalizatutako saldoen aldean. Bestalde, kontsumorako kredituen emakida berrien bolumena ere % 9,6 hazi da seihilekoan.\nJoan den ekainean, aholkularitza espezializatuko Laboralnext unitatea sortu zuen, enpresei Europako Next Generation EU (NGEU) funtsen laguntza-lerro nagusiak eskuratzen laguntzeko\nMerkataritzaren atalean, enpresentzako kredituen saldoek hazten jarraitu dute, urtetik urtera % 12ko igoerara iritsi arte. Negozio-zifretatik haratago, enpresa bezeroekin lankidetza estuan aritzeko bokazioari eusten dio Laboral Kutxak. Joan den ekainean, aholkularitza espezializatuko Laboralnext unitatea sortu zuen, enpresei Europako Next Generation EU (NGEU) funtsen laguntza-lerro nagusiak eskuratzen laguntzeko, enpresa-ehunaren eta, oro har, ekonomiaren etorkizunerako erabakigarriak diren aldetik. Enpresen Bankaren zerbitzu berriaren bidez, ETEek aholkuak jasotzen dituzte, beren proiektuak berreskuratze-funtsetarako ezarritako helburuetan nola txertatzen diren jakin dezaten, eta laguntza teknikoa ematen die, aurreikusitako deialdietako eskakizunen arabera prestatu eta aurkez ditzaten proiektuak.\n2021eko lehen seihilekoan, aseguruen atalak 25,3 milioi euroko emaitzak lortu ditu, 2020ko ekainean baino % 16 gehiago. Urteko lehen seihilekoko primak 96,1 milioi eurokoak dira, aurreko urtean baino % 2,4 handiagoak. Bilakaera positibo horrentzat mesedegarriak izan dira etxeaseguruen primei eman zaien bultzada —% 3,7 gehiagoko ekarpena egin dute— eta bizitza arrisku indibidualeko primak —% 23,9 ekarri dute—. Merkaturatze berrien atalean, Multiaseguru Kontuaren komertzializazioari ekin dio erakundeak lehen seihileko honetan. Horren bidez, aseguru guztiak bildu eta 12 kuotatan ordain ditzakete Laboral Kutxako bezeroek, aparteko gasturik gabe.\nLaboral Kutxak urratsak ematen jarraitzen du digitalizazio-prozesuan. Mugigarritasunean eta harremanetan bizi izan ditugun mugek nabarmen areagotu dituzte ohitura digitalak. Ildo horretatik, eskaera eta premia berrietara ahalik eta ondoen egokitzeko beharrezko baliabideak eta tresnak gaitu ditu entitateak, eta ingurune berrian esperientzia bikaina eskaintzeko ahaleginak egin ditu, bulegoekin eta gestoreekin harreman pertsonalak izateko urruneko tresna digitalak emanez eta kanal digitalen bidez funtzionaltasun eta zerbitzu baliagarri ugari berri eskainiz. Horretarako, bezeroei hurbileko arreta eta laguntza eman die, errazago egokitu daitezen finantza- eta aseguru-zerbitzu horiek erabiltzeko modu berriotara.


Denen bihotzean daude oraindik | Kirola | Berria\nJexux Mari Errazu, Jon Odriozola eta Xabier Ostolaza Pumoriko espediziotik salbu itzuli ziren bost kideetako hiru. OLATZ ARTOLA Tamaina handiagoan ikusi\n2021eko urriak 19 - Zestoa\nHitzartutako orduan elkartu dira Xabier Ostolaza, Jexux Mari Errazu eta Jon Odriozola, Zestoan (Gipuzkoa) —Xabier Osinalde ezin izan da agertu, lana dela eta—. Denbora zen ez zirela hirurak elkartzen, eta besarkadak izan dira ikusi orduko. Saminez gogoratu dute duela 20 urte gertatutakoa, bizi behar izan zutena. Bikain zihoan Pumoriko espedizioa, baina tragedia bihurtu zuen elur olde batek. Javi Arkauz, Aritz Artieda, Cesar Nieto, Beñat Arrue eta Iñaki Aiertza hantxe hil ziren. Euskal Herriko alpinismoak inoiz izan duen istripurik gogorrenetakoa izan zen. Hirurak hunkitu egiten dira espedizioko kideez gogoratzean, baina, denborarekin, ikasi dute ordukoaz hitz egiten.\nJexux Mari Errazu (Azkoitia, Gipuzkoa, 1975) izan zen 2001eko Pumoriko espedizioa antolatzen hasi ziren lehenetako bat. 2000. urtean, Perun egona zen Beñat Arruerekin eta Iñaki Aiertzarekin. Huascaranera (6.768 metro) eta Alpamayora (5.947 metro) igo ziren. Han ezagutu zituzten Javi Arkauz eta Aritz Artieda. «Hurrengo urtean, beste espedizio baterako gauzak antolatzen hasi ginen. Zalantzak izan genituen nora joan: Ama Dablamera [Nepal, Himalaia, 6.812 metro], Pumorira [Nepal, Himalaia, 7.161 metro]... Azkenean, Pumorira joateko hautua egin genuen». Ordurako, Beñat Arruerekin eta Benantxio Iruretarekin batera, Xabier Osinalde ere taldera batuta zegoen.\nJon Odriozola ere (Zestoa, Gipuzkoa, 1977) betidanik izan da mendizalea. Inguruko mendietan asko ibilitakoa zen ordurako. «Ez dut orain ondo gogoratzen, baina uste dut niri Jexux Marik edo Beñatek deitu zidatela, espedizio bat osatzen ari zirela esateko eta batzeko gonbita egiteko. Handik gutxira, Azpeitian gelditu ginen, espedizioaren nondik norakoak antolatzeko. Ni batu nintzenerako, dena oso aurreratuta zeukaten. Gogoan daukat Benantxio Irureta zenak nola esan zidan: 'Hau zegok, hi! Ez zegok beste aukerarik'».\nEspedizioaz hitz egiten hastean, azkar batean gogoratu dira hirurak dirua nondik atera zuten. «Argi geneukan zer egin nahi genuen. Dirua lortu beharra geneukan espedizioa aurrera ateratzeko. Kamisetak saldu behar izan genituen, eta herriko festetan txosna ere jarri genuen», gogoratu du Ostolazak. Juanfer Azkona alpinistarekin Aizarnazabalen (Gipuzkoa) egindako batzarraz ere akordatu dira. «Bilera luze hura egin aurretik, Azkonarekin elkartuak ginen, bere etxean. Aurretik egona zen Pumorin, eta mendiaren nondik norakoak kontatu zizkigun», azaldu du Errazuk. Odriozolak material mordoa erosi behar izan zutela nabarmendu du. «Azkenerako, material asko erosi behar izan genuen. Errenteriako [Gipuzkoa] Sherpa dendan erosi genuen». Azken hilabeteetan egindako hitzorduen ondoren, irail amaieran abiatu ziren Himalaiako mendi erraldoietara.\nNepalgo lehen egunak ere bereziak izan ziren denentzat. Bi taldetan iritsi ziren: hiru nafarrak astebete lehenago iritsi ziren, eta Urola Kosta aldetik joandako zazpikotea ondoren iritsi zen. «Langtangeko trekkinga egitera joan ziren [Nepal], eta, gu iristerako, egokitzapena egina zeukaten», dio Errazuk. Kathmandun elkartu eta gero, goi mendietarako bidea hartu zuten. Egokitzapen fasean, Island Peak mendira igo ziren kideetako batzuk (6.189 metro). «Errazuk, Arruek, Benantxiok eta nik igotzeko aukera izan genuen. Izugarria izan zen», azaldu du Odriozolak.\nBehin beheko kanpalekuan kokatuta, gailurrera igotzeko egunak iritsi ziren. Hamarkoteak argi izan zuen bi igoera aldi egingo zituztela, bi multzotan banatuta. «Nahiko garbi zegoen lehen saiakeran hiru nafarrak joango zirela. Egokitzapen hobea egina zuten, eta gu zazpion artetik beste bi izango ziren haiekin. Xabier Osinaldek eta Ostolazak argi utzi zuten ez zeudela besteak bezain ondo, eta bigarren taldean joango zirela. Osinalde, esaterako, Gorakshepera jaitsi zen Benantxiorekin. Beraz, Odriozola, Aiertza, Arrue eta nire artetik irtengo zen bikotea. Txotx luzeena nork atera jokatu genuen, eta, azkenean, Arrueri eta Aiertzari tokatu zitzaien nafarrekin joatea», azpimarratu du Errazuk. Dena prestatu ondoren, taldea gailurrerantz abiatu zen. Agurra berezia izan zen. Baina zorigaiztoa uste baino lehenago iritsi zen.\nIstripua gogoratzearekin batera iritsi da elkarrizketako lehen isilunea. Goizeko lauretan egin beharreko komunikazioa ez zen iritsi beheko kanpalekura. «Horrelakoetan beti pentsatzen duzu talkieekin-edo arazoren bat izango zutela. Unean bertan ez diozu berebiziko garrantzirik ematen. Orduak aurrera joan ahala, gauza okerragoetan pentsatzen hasten zara», kontatu du Ostolazak. Odriozolak ere biziki gogoratzen du gau hura. «Izugarrizko haizea egin zuen». Eguna aurrera joan ahala, informaziorik ezak sortzen zuen urduritasuna are nabariagoa zen beheko kanpalekuan. «Oso egun luzea izan zen. Gurekin zegoen sukaldariak ez zuen hitzik esaten. Hura ere susmo txarra hartuta zegoen. Ni ere orduan hasi nintzen erabat gaizki pentsatzen», berretsi du Odriozolak. «Dena bikain zihoan istripuaren egunera arte. Denok amesten genuen espedizioa izan zen, harik eta dena amesgaizto bihurtu zen arte», amaitu du Errazuk.\nHandik bi egunera, eta eguna argitzerako, hirukotea mendirantz abiatu zen falta zituzten lagunen bila. Altuera irabazi ahala konturatu ziren gertatutakoaz. Elur olde baten ondorioz, azpian harrapatuta gelditu ziren bost espediziokideak. Une gogorrak izan ziren. «Azkar konturatu ginen han ezin genuela ezer egin. Beheranzko bidea hartu behar izan genuen», azaldu du Ostolazak. Irureta eta Osinalde Gorakshepera jaitsiak ziren egun batzuk lehenago, Osinalderen egokitzapen fasea aurreratzeko asmoz. Odriozolak, berriz, sukaldaria ondoan zuela, helikopteroa hartu behar izan zuen gertatutakoa ikuskatzeko. Iruretak eta Osinaldek berriro ere beheko kanpalekura bidean zirela ikusi zuten helikopteroa. Haiek ere ez zuten susmo onik izan. «Argi ikusten zen elur olde batek harrapatu zituela. Han hasi zen egoerari buelta emateko lanketarik handiena», argitu du Odriozolak. Gertatutakoaren berri emateko garaian izandako arazoak ere ez dituzte ahaztu. «Denek etxera deitu genuen gertatutakoaren berri emateko, eta Benantxiok ere arrebari hots egin zion. Udalarekin harremanetan jartzeko eskatu zion, eta haiek aldi berean nafarren familiei deitzeko. Azkenean, eta ez dakigu zergatik, nafarrak prentsaren bidez enteratu ziren. Guk handik ezin genuen ezer kontrolatu. Orduan ez zegoen gaur egun dagoen aurrerakuntzarik».\nHurrengo egunak Nepalgo hiriburuan pasatu ondoren, etxerako bidea hartu behar izan zuten. Etxeratu ondorengo egunak oso «gogorrak» izan zirela nabarmendu du hirukoteak. «Gogoan daukat Benantxiori kritika asko egin zizkiotela, baina hura ere gu bezalako beste bat zen. Agian zaharrena zelako izango zen, baina hura ez zen espedizioko nagusia», argitu du Errazuk. Iruretaz gogoratzean, sentimenduz beteriko hitzak besterik ez dira ateratzen hiruren ahotik. «Benantxio izugarria zen! Lagun handia genuen. Jendea erakartzeko zuen ahalmena oso gutxik dute. Edozeinekin ondo moldatzeko gaitasun berezia zuen. Kolpe handia izan zen hura berarentzat. Istripuaren ondoren, askotan esaten zuen nahiago izango zuela bera gelditu izan balitz han, gazteen ordez, eta inoiz ez ziola bere buruari barkatuko. Beñat, gainera, semetzat zeukan». Irureta bera ere 2013ko maiatzean hil zen, Aneto mendian (Aragoi, Espainia) izandako istripu baten ondorioz.\nLenin Peaketik itzulita, Ostolaza 2004an bueltatu zen Pumoriren oinetara. Urte asko pasatu diren arren, oraindik ere begiak lausotu zaizkio une hartaz gogoratzean. «Bikotekidearekin itzuli nintzen berriro. Espedizioko gauza berak egiten joan ginen Kumbuko trekking hartan ere. Pumori mendia begien aurrean ikusi genuenean, esan nion: 'Hori da Pumori!'. Konturatzerako, negarrez sentitu nuen! Beheko kanpalekuan hildako espediziokideen omenez dagoen harrira iristean, argazki batzuk atera, eta negar saio luze bat egin nuen. Berriro ere beherantz abiatu ginen. Gogorra bezain berezia izan zen bidaia hura». Errazu eta Odriozola, berriz, ez dira berriro itzuli, nahiz eta biek argi adierazi «gustura» itzuliko liratekeela.\nIstripua izan zutenetik, bizitza asko aldatu zaie hiru protagonistei. Hirurak izan dira guraso urte hauetan, eta seme-alabei ere kontatu behar izan diete 2001eko zorigaiztoko gertaera hura. Odriozola izan da hitza hartzen lehena, eta azkar batean aitortu du bere egoera. «Niri, gehien, semeak galdetu izan dit istripuaz, nahiz eta edonorekin hitz egiteko arazorik ez dudan izan». Errazuk ere ariketa antzekoa egin behar izan du askotan. «Ni ere askotan oroitzen naiz istripuaz, eta, niretzat behintzat, denak ez dira oroitzapen txarrak. Oso oroitzapen onak ere baditut. Oso ondo pasatu genuen, izugarrizko lagunartean, gainera. Seme-alabekin askotan hitz egiten dut gertatutakoaz, eta ez dut inolako arazorik horretarako; ondo sentitzen naiz. Askotan galdetzen didate espedizio hartako gauzez». Ostolazak ere ez ditu saihestu etxekoen galderak urte hauetan. «Pumori mendiaren alaba dokumentala grabatzen ari ginela, askotan galdetzen zizkidaten gauzak. Oso natural hitz egin izan diet beti, eta oraindik ere mendian ibiltzen naizela gogorarazten diet, nahiz eta goi mendietan ez ibili».\nAskotan gertatzen den antzera, espedizio hark ere zerbait ona izan zuen. Arrueren argazki kamera berreskuratu ondoren, argazki batean harekin azaltzen zen neskatxa txiki batek aukera izan zuen bizitza hobe bat izateko: Arrueren gurasoek, Pello Arruek eta Arantxa Gurrutxagak, Euskal Herrira ekarri zuten Suku Maya. Osasun arazo batzuk zituen, eta ez zuten zalantzarik izan Aizarnako (Gipuzkoa) bere etxean artatzeko. Ebakuntza batzuk egin ostean, osasuntsu dago orain Maya. «Aizarnara askotan joaten naiz, eta han ikusten dut maiz. Orain, gainera, Zestoara jaisten da euskaltegira, eta bi hitz egiteko aprobetxatzen dugu. Etorri zen lehen egunetan, oroitzapenak borborka etortzen zitzaizkidan burura», dio Ostolazak. Egun hauetan eta urtero moduan, asko izango dira urtemugaren aitzakian San Migeleko (Nafarroa) baselizara joango direnak. Han dago bost alpinisten oroimenez ipinitako oroigarria. Guztien bihotzean daude oraindik.


Etxerat AE - Gaixotasun larria izateagatik espetxea utziko du hurrengo orduetan Antton Troitiñok\nGaixotasun larria izateagatik espetxea utziko du hurrengo orduetan Antton Troitiñok\nETXERAT (2020-I-12). Antton Troitiño Arranz preso politiko donostiarrak Madrilen dagoen Estremerako espetxea utziko du hurrengo orduetan, gaixotasun larri eta sendaezina izateagatik.\nUrtarrilaren 11ko auto batean, Antton Troitiñoren osasun-egoera dela eta, Auzitegi Nazionalak 104.4 artikulua (3. gradua) aplikatu dio eta baldintzapeko askatasuna eman dio. Autoaren arabera, Troitiñok “oso gaixotasun larri eta sendaezina du, eta neurri aringarrien bidez baino ezin da tratatu, eta, beraz, espetxean egoteak horiek zaildu ditzake”.\nBesarkada handi bat bidali nahi diegu Antton Troitiñori eta bere familiari une hauetan. Gure laguntza guztia eskaintzen diegu egoera zail honetan.\nGaixotasun larriak dituzten 17 euskal presoren zerrendan ez dago Troitiño. Hala ere, Etxerat-ek hainbestetan salatu duenez, Donostiako presoaren egoeraren jatorria espetxean jasandako muturreko baldintzak eta euskal presoek jasaten dituzten zigor luzeak dira. Beste behin ere, larriki gaixorik dauden presoen berehalako askatasuna eskatzen dugu.\nTroitiñok 24 urte eman zituen espetxean, eta zigorra osorik bete ondoren, Huelvako espetxea utzi zuen 2011n. Ondoren, kanpaina politiko-mediatiko baten ondorioz, berriro ere Londresen atxilotua eta Espainiara estraditatua izan zen 2017an, non gaur egun sei urteko espetxe-zigorra betetzen duen.


Gizarte berdinzale eta demokratikoagoa eraikitzeko, euskarak ere erdigunean egon behar duela eskatuko du Kontseiluaren Geroa euskaratik kanpainak. Euskalgintzako hainbat kidek hartuko dute parte, eta eragileek nahiz bestelako herritarrek mezuarekin bat egiteko aukera izango dute. Bai Euskarari Elkarteak ere kanpainan parte hartuko du.\nKontseiluak azaldu du Covid-19ak sortutako krisiak agerian utzi dituela gizarte honen hainbat hutsune, euskalgintzan nahiz bestelako gizarte esparruetan. Hizkuntza eskubideen etengabeko urraketek agerian utzi dute hori, esaterako. Horregatik, normalitate berri baterantz jotzeko abagunea dugu orain, elkartasunetik eta gizarteko talde desberdinen begirunetik. Baita hizkuntza auziei dagokionez ere. Egoera horri erantzuteko, Kontseiluak martxan jarri du ‘Geroa euskaratik. Elkar hartuz, elkar zainduz’ kanpaina. Euskararen normalizazioak bestelako gizarte normalizazio bat bultzatu dezakeela ziur baita Kontseilua: eskubide guztiekiko begirunea, gizarte kohesioa, gertutasuna eta konpromiso kolektiboa oinarri duena.\nHerritarren eta eragileen ahotsa entzutea inoiz baino garrantzitsuagoa dela diote eta ahots denei leku egin nahi die kanpainak. Herritar, eragile nahiz bestelako norbanako zein taldeei galdera honi erantzuteko gonbita luzatu die: Zergatik geroa euskaratik?\nKontseiluko bazkideak izango dira galderari erantzuten lehenak. Era berean, gizarteko aurpegi ezagunek ere parte hartuko dute kanpainan.\nBai Euskarari Elkarteko Rober Gutiérrezek ere erantzungo dio galderari laster argitaratuko den bideo batean.\nHerritarrek eta bestelako erakundeek -euskalgintzakoak nahiz bestelakoek- beste hainbeste egin dezaten nahi du Kontseiluak. Hau da, Zergatik geroa euskaratik? galderari erantzun eta bideo bidez nahiz idatziz sare sozialetan partekatzeko gonbita luzatu die Kontseiluak. Mezu horietan #geroaeuskaratik traola agertzea eta Kontseilua etiketatzea eskatu dute.


Zestoako bederatzi odol emaile omenduko dituzte igande honetan | danbolin\n2019ko omenduak Loiolan\nEguerdiko 12:00etan hasiko da ekitaldia eta bertan izango dira hainbat udal ordezkari.\nZestoako bederatzi odol emaileri aitortza egingo zaie, igande honetan, eguerdiko 12:00etan, Udaletxeko areto nagusian. Gipuzkoako Odol Emaileen Elkarteak urtero egiten du odol ateraldi jakin bat egin duten herritarrak omentzeko ekitaldia. Ekitaldi hori Loiolan egin ohi dute baina aurten, pandemia dela eta, herri bakoitzean egingo dute.\nBederatzi izango dira Zestoan omenduko dituztenak. Odola 25 aldiz eman duten bost herritar omenduko dituzte, 40 aldiz eman duen bat, 50 aldiz eman duten bi eta 75 aldiz eman duen bat. Hainbat udal ordezkarik ere hartuko dute parte ekitaldian.\nPrevious Article [TTAK!] Mikel Illarramendi Hamaika telebistako 'Musika zuenean' saioan izan da\nNext Article 'Prometheo II' abestia kaleratu berri du Rodeok


Europako Batzordeak albaitari-talde iraunkorra sortuko du krisi-egoeretarako | Consumer\nEuropako Batzordeak albaitari-talde iraunkorra sortuko du krisi-egoeretarako\nAdituek berehala jardungo dute epizootiak agertzen direnean, hala nola hegazti-gripea, sukar aftosoa edo mihi urdina.\nEspezialistak mugitu eginen dira tokiko agintariei laguntza teknikoa emateko eta, beharrezkoa denean, tokian bertan laguntzeko. Gainera, lankidetza estuan arituko dira nazioarteko erakundeetako kideekin, hala nola Elikadura eta Nekazaritzarako Nazio Batuen Erakundearekin (FAO) edo Epizootien Nazioarteko Erakundearekin (OIE).\nErkidegoko Gobernuaren arabera, animalia-gaixotasun baten agerraldiari aurre egiteko, batez ere oso kutsakorra bada edo azkar zabaltzen bada, funtsezkoa da presaz erreakzionatzea eta espezialistek lehenbailehen esku hartzea patologiaren progresioa geldiarazteko. Alde horretatik, albaitariak 48 edo 36 ordu izanen ditu lanean.\nPhilip Tod Osasuneko eledunak argitu zuen ekimen hori ez dela «erantzun» bat animalien gaixotasunak ohikoagoak direlako, baizik eta sistema hori iraganean erabili delako, erabilgarria izan dela, eta orain Europako Batzordeak izaera ofiziala eta lege-oinarria ematen diola.


Arropa errebelde izateko sinbolo bat izan daiteke, sistemak bereganatu eta ideologiaz guztiz husten duen arte | atzerria | GAUR8\nJANTZIAK ETA IDEIAK\nArropa errebelde izateko sinbolo bat izan daiteke, sistemak bereganatu eta ideologiaz guztiz husten duen arte\nCEAR elkarteak kultur aniztasunari buruzko gogoeta egiteko liburu bat plazaratu du, erdigunean jantziak kokatuz. Palestinar zapiek, larruzko jakek eta praka zabalek aldarrikapenerako balio izan zuten noizbait, modak xurgatu zituen arte. Berdina gerta al daiteke emakume musulmanen buruzapiarekin? «Jantzideiak» liburuak hori aztertzen du.\nRosabel Argote CEAR Euskadiko Kultura Arteko Ekintzen arduraduna izan da “Jantzideiak” liburuaren berri eman diguna, berarentzako oso beharrezkoa den argitalpena. Xenofobia zabaltzen ari den honetan, inoiz baino premiazkoagoa da kulturen arteko elkarbizitza, janzkera bezalako oinarrizko gauza batean islatzen dena. «Jantzi guztiek esanahi bat zabaltzen dute, eta janzten dugun guztiak gure identitatearen zantzuak ematen ditu. Ez da kasualitatea logotipo edo marka jakin bat daraman kamiseta bat janztea. Historian zehar jantzi identitario ugari egon dira, eta asko izan dira ere gobernuek horiek kontrolatzeko egindako ahaleginak», azaldu du Argotek, sarri ezbaian izaten direnak emakumeen jantziak direla nabarmenduz. Liburuak gogoeta bat ere egiten du amaieran: pertsona batek zer jantzi dezakeen eta zer ezin duen jantzi erabakitzen duen erakunde bat egotea onartzen badugu, onartzen ari gara noizbait guri nola jantzi behar dugun esan dakigula ere.\nInposizio hori jasaten dute emakume musulmanek, beste batzuek hijab buruzapiaren erabilera erregulatu nahi dutelako. Bestalde, esan ohi da emakumeek belo islamiarra gizonarekiko menpekotasun ikur gisa eramaten dutela, eta CEAR Euskadik horrekin hautsi nahi du. «Guk aurrez aurre egiten dugu lan emakume horiekin, lankide batek ere beloa darama, eta badakigu arrazoi desberdinak daudela beloa eramateko; batzuetan derrigortasun bat izango da, eta emakume horiek ikusiko dute zer egin dezaketen egoera horren aurrean. Baina nik, Mendebaldeko feminista, ez diot esango zer egin behar duen, ni inor baino emeago izango banintz bezala», azaldu du Argotek.\nBeste batzuetan identitate sinbolo bat da zapia. «Islamofobia gero eta zabalagoa da, eta badaude emakume batzuk euren identitatea aldarrikatu nahi dutenak. Euren askatasuna da, euren eskubidea. Lanera joaten direnean agian enpresako lan eskubideekin talka egin dezake, eta hori nola kudeatu ikusi beharko da, betiere oinarrian kultur aniztasuna izanik. Gerta daiteke identitatea erakusten duen jantzi bat, arriskua ekartzen duelako-edo kendu behar izatea. Baina pertsona bat hondartzara joan eta burkinia kentzera behartzea ez da batere egokia. Pentsa, garai batean emakumea bainujantziarekin joaten bazen, poliziak zenbat haragi erakusten zuen neurtu behar zuen...».\nLiburuan identitatezko jantzietan zehar ibilbide bat egiten da. James Dean eta Marlon Brando larruzko jakak eramaten hasi zirenean errebelde identitatea islatuz, Ameriketako Estatu Batuetako eskola batzuetan jakok debekatu egin zituzten sinbolo bat zirelako. Gero, moda bihurtu ziren. Palestinako zapiekin ere antzeko zerbait gertatu zen. Garai batean Palestinari babesa adierazteko modu bat ziren, baina sistemak sinbolo hori bereganatu eta modan txertatu zuen. Sinboloa galdu egin zen.\n«Sistema zelula bat bezalakoa da; nukleo bat dauka eta babeserako geruza bat. Arnastu ere egin behar du: bestela eztanda egiten du. Arnasbiderik ez duen gizarte sistema batek ere eztanda egiten du. Sistemaren nukleotik urruntzen diren pertsona horiek kokatzeko ertz bat behar da, disidentziarako espazioa beharrezkoa da. Gizarte zelulan bizi direnak sistema itxi batean daudela baldin badakite, azkenean matxinatu egiten dira. Beraz, sisteman ertzak badaude, gizarte sistema eraldatu dezaketela uste duten pertsonak bertan kokatzen dira, eta sistemak xurgatu egiten ditu azkenean», azpimarratu du Argotek.\nZapi palestinarrekin hori gertatu zen: Bigarren Intifadarekin bat, Palestinaren aldeko mugimenduak asko ugaritu ziren. Eta orduan moda zapi palestinarra erabiltzen hasi zen. «Ez dut esaten teoria konspiratibo bat zegoenik, baina finean gertatu zena da modak elementu hori barneratu egin zuela eta hilabete batzuen bueltan kolore guztietako zapiak zeudela denda guztietan. Eta pertsonaia publikoak ere hasi ziren zapi palestinarra erabiltzen. Hortik aurrera, kaletik zapi palestinar bat zeraman norbaitekin gurutzatzean ez zenuen jada identitatearekin lotzen; elkarren artean identifikatu eta erresistentzia talde bezala antolatzeko sinboloa galdu egin zen ondorioz».\nBeste adibide bat 60ko hamarkadan New York bezalako hirietan sortutako raparen inguruko lehen mugimenduetan aurki dezakegu. Sistemaren kontrako kantak abesten zituzten eta baggy pants praka zabal eta eroriak eramaten zituzten, baita koloretako buruzapiak ere. Elementu horiek espetxetatik hartu zituzten; gerrikoak kentzen zizkietenez, prakak erori egiten zitzaizkien, eta buruzapiak zein bandatako kide ziren adierazteko erabiltzen zituzten. Auzo pobreetako neska-mutil gaiztoak ziren, baina, halako batean, euren artean borrokan aritu beharrean, elkartu egin ziren eta sistemaren kontra jo zuten, poliziaren bortizkeria salatzeko testu bateratuak kaleratuz. Baina sistemak sinbolo horiek bereganatu zituen eta mota guztietako jendea hasi zen praka zabalak eramaten, buruzapiak jartzen eta rapa abesten.\n«Liburuak proposatzen du agian modak beloa barneratuko duela. Horrek ez du esan nahi emakume askok euren identitatearen parte bezala janzten jarraituko ez dutenik, baina agian modara jantzi nahi dutenen armairuan ere gordeko da, bere pisu sinbolikoa kenduz», aurreikusi du Argotek.\n“Jantzideiak” PDF formatuan lor daiteke, baina paperean ez. Ikerketa Gasteizko Udalaren diru laguntza deialdi baten ondorioz abiatu zuten, baina epez kanpo aurkeztu zuten eskaria, eta azkenean ez dute laguntzarik jaso. «Alde onetik ikusita, liburua gurea da, eta, argitaletxeren batek interesa balu, prest egongo ginateke publikatzeko». Jende gazteari dago zuzenduta, «horiek baitira eskolan zapi palestinarrekin eta hijabarekin aritzen direnak. Horiek dira gaiari buruz pentsatu behar dutenak».\nLiburuak, nolabait, xenofobiari aurre egin nahi dio; krisi humanitario baten erdian gero eta handiagoa den xenofobiari. Errefuxiatuen gaia ere azaleratu da aspaldian, eta horri buruz ere hitz egin dugu Argoterekin. Gurean uste duguna baino errefuxiatu gehiago daudela argitu digu. «Asiloa eskatzen duten pertsonak, aberrigabeak eta errefuxiatuak artatzen ditugu. Luzaroan asiloa emateko nazioarteko babesa oso eskasa izan da, eta horrek esan nahi du norbaitek ezin izan duenean frogatu jazarpena jasaten ari dela herrialdetik ateratzera gonbidatzen dutela», salatu du. Pertsona horiek kasu askotan ezin dira euren herrialdeetara itzuli, eta gurean gelditzen dira. «Galdetzen digutenean ea zenbat errefuxiatu dauden Euskal Herrian, asiloa eskatu duten pertsonei buruzko zifrak eman ditzakegu, baina gurean atzerritartasun erregimenarekin bizi diren errefuxiatu asko daude, bere garaian asilo eskakizuna egin zutenean ukatua izan zitzaielako».\nKasu gehienetan jazarpena frogatu egin behar da eta horrek trabak sortzen ditu krisian dagoen asilo eskubidea bermatzeko garaian. Kasu bakan batzuetan, ordea, jazarpena frogatzea ez da derrigorrezkoa, adibidez, homosexualitatea zigortuta dagoen herrialde bateko homosexual batek ez du zertan dokumenturik erakutsi behar, ezta gerra dela eta ihesean atera den norbaitek ere. Baina legez kanpokoa den sindikatu batekoa den norbaitek, aldiz, afiliazio txartela aurkeztu beharko du.\nErrefuxiatuen krisia hasi zenetik askotan esan izan da errefuxiatuak ez direla iristen eta hori ez da zehatza. «Errefuxiatuak iristen ari dira, baina iristeko dituzten bide ofizialen funtzionamendu kaskarra dela eta, beste bide batzuk aukeratzera derrigortuta daude. Bizitza jokatzen dute», salatzen du adituak. Horregatik, ia egunero daude itsasoan aurkitu dituzten taldeen inguruko berriak.\nBaina errefuxiatuez ari garenean ezin dugu Siria, Eritrea eta Iraki buruz besterik hitz egin. «Ahaztutako gatazka asko daude munduan, jazarpen ikusezin ugari daude lekualdatze behartuak eragiten dituztenak», nabarmentzen du Argotek. Hori dela eta, errefuxiatu guztiak maila berdinean kokatzen dituzte CEAR Euskadin, guztiei harrera berdina eskainiz. «Ezin ditugu lehen mailako eta bigarren mailako errefuxiatuak izan. Siriako gatazkak aurrekaririk gabeko lekualdatze krudelak eragin ditu, baina ezin ditugu ahaztu Erdialdeko Afrikatik, Hondurasetik, Ukrainiatik, Kamerunetik datozen pertsonak. Horiek dira orain harrera etxeak okupatzen dituztenak».\nHarreraz hitz egitean, pertsona horiek gurera etortzeko bideak izan ditzaten saiatzen dira, baina laguntza ez da hor amaitu behar. Adituaren ustez, sentsibilizazio kanpainetan eta kulturen arteko bizikidetzan lan egin behar da. «Euskal Herria askotan azaldu da errefuxiatuen alde eta adierazi du harrera lurralde izan nahi duela. Baina euren hijabekin etortzen dira, euren ohiturekin, espazio publikoa erabiltzeko euren moduarekin, euren familia ereduekin… Hori da kulturartekotasuna. Euskal gizartea pixkanaka ari da horretara moldatzen».\nBatzuek diote kanpotik datozenek «gure kulturara» moldatu behar dutela, baina, zer da gure kultura? «Azken 20 urtetan, 200 urtetan, 2.000 urtetan sortu dugun kultura? Egungo gizartea oso desberdina da lehengoarekin alderatuta. Egun hibrido kultural bat dugu. Gizartea ez da hemen denbora gehien daramagunona. Elkarbizitzen ikasi behar dugu. Pauso hori naturaltasunez emango da egoera egoki kudeatzen badugu», nabarmentzen du CEAR Euskadiko kideak.\nArgoteren ustez elkarbizitza «azoka gastronomiko edo munduko dantzen azokak antolatzea baino askoz gehiago da». Adibide moduan Bizilagunak programa aipatzen du amaitzeko, zurrumurruen kontrako proiektu aparta delako: «Norbait urrutitik ikusten dugunean aurreiritziez eta estereotipoez fidatzen gara. Baina pertsonak aurrez aurre ezagutzen ditugunean, berdin du zein kulturakoak diren, konturatzen zara gauza gehiago direla batzen gaituztenak urruntzen gaituztenak baino».\n«Nik, Mendebaldeko feminista, ez diot beloa eramaten duen emakumeari zer egin behar duen esango, ni inor baino emeago izango banintz bezala»\n«Elkarbizitza azoka gastronomiko edo munduko dantzen azokak antolatzea baino askoz gehiago da. Batzen gaituena urruntzen gaituena baino gehiago dela ikusi behar dugu»


Berdintasun ikastaroa Baztango Udaleko politikariekin eta herrietako alkate-juratuekin, haien lanean ere beharrezkoa den begirada morea bermatzeko – Baztango Udala\nBerdintasun ikastaroa Baztango Udaleko politikariekin eta herrietako alkate-juratuekin, haien lanean ere beharrezkoa den begirada morea bermatzeko\nAdministrazioan genero-ikuspegitik lan egiteko beharra ikusaraztea eta ulertaraztea izan da ikastaroaren helburua\nNafarroako Udal eta Kontzejuen Federazioak (NUKF) Nafarroako Berdintasunerako Institutuarekin (NABI) hitzarmen bat sinatu du toki entitateetan emakumeen eta gizonen arteko berdintasunaren aldeko politikak sustatzeko. Hainbat jarduera gauzatuko dira hitzarmen horren baitan, bertzeak bertze, udalei trebakuntza saioak eskainiko zaizkie.\nHorren harira 10 orduko ikastaroa eskaini zaie Baztango Udalbatzako politikariek eta herrietako 15 alkate-juratuek, eta toki entitatetan eta politika publikoetan berdintasuna eta genero ikuspegia jorratu dituzte, Equala Iniciativas aholkularitzaren eskutik.\nIrailak 27 eta 29an, Arizkunenea Kultur Etxean izan ziren ikastaroaren saioak. Prestakuntza honen helburua da Administrazioan genero-ikuspegitik lan egiteko arrazoiak ulertzeko gutieneko eta beharrezko ezagutzak ematea. Horrez gain, gizarte honek sortzen dituen genero-harremanak eta emakumeen eta gizonen arteko desberdintasun-motak ulertzeko gakoak eskaintzen ditu ikastaroak, baita emakumeen eta gizonen arteko berdintasunarekin lotutako oinarrizko kontzeptuak ulertzeko modua ere.\nHainbat gai landu dira 10 orduz, erraterako: betaurreko moreak jantzita errealitatea behatzeko eta bertan eragiteko garrantzia, emakumeen ahalduntzea sustatzeko lana, gure herrietan eraldaketa sozial hori sortzeko gakoak eta herritarrendako indarkeria matxistarik gabeko bizitzak bermatzeko politikak eta ekintzak bultzatzea…\nBehin lan honetan hasi garela, ez dago gelditzerik.\nBerdintasunaren bila aritzea lan gogorra da. Baztango Udalak badu, jada, ibilbide bat egina emakume* eta gizonen* berdintasuna sustatzeko bidean. Denon zeregina denez, udal te...\nKartela Prentsa oharra\nOLATU HONEN PARTE IZATEKO PREST? Baztango Udalak benetako berdintasunaren aldeko apustu garrantzitsu eta beharrezkoa egin du 2021 honetan. Badakigu asko dagoela egiteko, bide...


Darwinen Eguna ospatuko dute gaur, Bilbon | El Correo\nZurekinDarwinen Eguna ospatuko dute gaur, Bilbon\nDarwinen Eguna ospatuko dute gaur, Bilbon\nHitzaldi-solasaldi bat eskainiko du astearte honetan Bilboko Udalak zientzialaria jaio zen egun berean\nEL CORREO Martes, 12 febrero 2019, 11:19\nDarwinen Eguna ospatuko du Bilboko Udalak gaur, asteartean, Itziar Laka Euskal Herriko Unibertsitateko (EHU) Hizkuntzalaritza eta Euskal Ikasketa Saileko Hizkuntzalaritza katedradunak eta Pablo Malo Osakidetzako Bizkaiko Buruko Osasun Sareko psikiatrak parte hartuko duten hitzaldi-solasaldiarekin.\nCharles Darwin eboluzioaren teoriaren asmatzailea izan zen, Alfred Russel Wallace-rekin batera, eta otsailaren 12an jaio zeneko 210. urteurrena ospatuko da, lengoaiaren bilakaerari eta norbere buruaz beste egiteari eta eboluzioaren teoriari buruzko bi ponentziatan oinarritutako hitzaldi-solasaldiarekin, Bilboko Udalak jakinarazi duenez.\nHitzordua arratsaldeko 19:00etan izango da, Bidebarrietako liburutegiko ekitaldi aretoan, eta sarrera librea izango da. Ezinbestekoa izango da aurretik gonbidapena jasotzea, liburutegian bertan; gehienez ere lau sarrera jaso ahalko dira pertsonako. Leku guztiak betetzen direnean ez zaio inori aretora sartzen utziko, baina saioa streaming bidez jarraitu ahal izango da www.kulturguneatb.eus webgunean.\nHorrela, 'En torno a la evolución del lenguaje' izeneko hitzaldian, azken urteetan giza lengoaiaren jatorriaren eta bilakaeraren inguruan metatuz joan den ebidentzia zientifikoa aztertuko du Itziar Lakak, lengoaiaren oinarri genetikoak eta neurobiologikoak eta gure espeziearen historia hobeto ulertzen laguntzeko. Amaitzeko, lengoaia giza espeziean bakarrik zergatik garatu den eztabaidatuko da.\nBestalde, Pablo Malok 'Suicidio y Teoría de la Evolución' hitzaldia eskainiko du. Norbere buruaz beste egitea eta bestelako jokabide auto-suntsitzaileak indar eta fenomeno naturalen ondorio direla azalduko du, gure izaeraren parte direla, batzuetan gure intuizioak kontrakoa adierazten badu ere. Horrez gain, gizarteak, bekatu eta delitu gisa ere hartu izan den norbere buruaz beste egiteari buruz dituen balorazioak eta aurreiritziak gure historia ebolutiboak baldintzatu dituela ere azalduko du. Ez ezazue pentsa eta anima zaitezte hitzaldi honetaz gozatzera.\nBarakaldon argi kontagailuen ikuskatzaile faltsuak dabiltzala ohartarazi du Ertzaintzak\n'Gure zirkua' egitasmoa Bizkaira iritsi da\nBizkaia Zubiaren 125. urteurrenari amaiera emateko ekitaldia egin zuten atzo Portugaleten Ixone Sádaba, Ana Román eta Abigail Lazkoz, 'Artistak gurean' programan


Nazar eta Asarta (1833-XII-29) — Zumalakarregi museoa\nBorroka hau Berrotza ibarrean, Lizarrako Merinaldean, eman zen 1833.go abenduak 29an. Karlistadaren estraineko borroka kontsidera daiteke, ordura arte karlistak ihesean ibili zirelako. Zumalakarregik agintaritza jaso berria zuen eta armada karlistaren antolakuntza lanetan zebilen. Arabako batailoiak Nafarroakoekin bildu ziren eta soldaduak trebatzeko garaia iritsia zela pentsatu zuen ormaiztegiarrak, nahiz eta munizioen eskasian ibili. Zumalakarregik 3.000 bat gizon zituen eta Berrotzako aran erdian kokatu zituen, Asarta herriaren inguruan.\n"La acción de Nazar y Asarta" (Nazar eta Asarta borroka) FERRER, Melchor. Historia del tradicionalismo español. Tomo IV. Sevilla, 1943\nLiberalak beste hainbeste ziren, Lorenzo eta Oraa generalen agindupean eraso egin zutenean. Karlistek sendo eutsi zioten erasoari baina laster geratu ziren muniziorik gabe. Oraak ezkerretik, Nazar herri aldera zuzendutako erasoa erabakigarria izan zen. Zumalakarregik erretirada agindu zuen, baina pozik agertu zen bere soldaduek erakutsitako portaeragatik. Gainera karlistek 50 bat baja izan zituzten, liberalek 300dik gora jasan zituzten bitartean.\nKarlistek Kanpetzu aldera jo zuten erretiradan, Ameskoatan. babesa jaso aurretik. Liberalak, karlisten ihesaldia oztopatu ezinik, berriro Iruñan bildu ziren. Borroka honen garrantzia, karlistek liberalen erasoa aurrez aurre jasotzeko gauza zirela demostratzean datza. Hemendik aurrera general liberalen errespetua irabaziko dute karlistek, gerrila taktikaz gain beste borrokak mantentzeko gai zirela erakutsi ostean.


Euskarazko 775 plaza eskainiko ditu aurten Iruñeko Hizkuntz Eskola Ofizialak - Iruñea - euskalerriairratia.eus\nEuskarazko 775 plaza eskainiko ditu aurten Iruñeko Hizkuntz Eskola Ofizialak\nEuskalerria Irratia 2021-09-21 12:41\nAstelehenean hasiko da Iruñeko Hizkuntz Eskola Ofizialean ikasturtea. Aurten 4.050 plaza jarriko dituzte aukeran, eta hizkuntza ez ofizialak berreskuratuko dituzte.\nIruñean euskara ikasteko 25 ikasleko 30 talde izanen dira aurten ere hizkuntz eskolan. Maila guztiak dituzte aukeran, A1 mailatik C1 mailara. Aurrematrikulazio kanpaina gaur amaituko da, eta daturik ez duten arren, arrakastatsua espero dute. Baita euskarari dagokionez ere.\nIaz baino 25 plaza gehiago eskainiko ditu aurten Iruñeko Hizkuntz Eskola Ofizialak, guztiak kontuan hartuta: 4.050. 2020an izandako geraldiaren ondoren, orain bai, itzuliko direla diote. Hori baita berrikuntzarik nagusiena: ikasleak aurrez aurreko eskolak jasotzeko itzuliko direla eskolara.\nIzanen da berrikuntza gehiagorik. Eskaintzan, bereziki. Hizkuntza ez ofizialen aukera berreskuratu du eskolak. Lehen aldiz portugesa ikasteko aukera izanen da; eta orain arte bezala, baita japoniera, txinera eta gaztelaniera ere.\nGaur da azken eguna aldez aurretik izen emateko. Bihar eginen dute plazen zozketa; eta hutsik geratzen direnak irailaren 28an jarriko dituzte nahi duenarentzako aukeran, matrikulatzeko epea datorren urteko martxoaren 31ra arte izanen da eta zabalik.